Universiti pertanian perlu ‘dihidupkan’ – Mohamad Sabu

PAYA RUMPUT 12 Februari – Penubuhan universiti pertanian perlu diperkasa dan dihidupkan secara lebih meluas di negara ini, kata Menteri Pertanian dan Keterjaminan Makanan Datuk Seri Mohamad Sabu.

Menurut beliau, universiti berasaskan pertanian isangat penting dalam memperkenalkan formula dan kajian baharu bidang pertanian, sekali gus membantu keterjaminan makanan di negara ini.

“Dengan keadaan perubahan cuaca (climate change) yang berlaku di dunia sekarang, hal-hal keterjaminan makanan menjadi perkara serius yang dibincangkan di sidang-sidang seluruh dunia.

“Perubahan ini boleh dilihat yang mana negara sejuk seperti Kanada mencapai suhu panas sehingga 40 darjah celcius sehinggakan hutan-hutannya banyak terbakar, manakala negara seperti Arab Saudi pula turun salji,” katanya.

Justeru katanya, bidang pertanian dan keterjaminan makanan kini menjadi perkara yang dipandang serius pemimpin-pemimpin seluruh dunia, termasuk Perdana Menteri Datuk Seri Anwar Ibrahim.

“Jika tahun 1960-an pilihan gadis ialah askar kerana isteri askar dapat elaun. Tahun 80-an, pilihan gadis-gadis ialah guru dan tahun 2000 ke atas mereka cenderung memilih jejaka yang bekerja sebagai supervisor di kilang-kilang.

“10 tahun lagi, orang yang buat kerja-kerja pertanian inilah yang akan menjadi pilihan gadis-gadis jelita,” katanya sambil menerima tepukan gemuruh daripada hadirin.


Kes SRC: Mahkamah tetapkan 10 hari, mulai 15 Ogos dengar rayuan akhir Najib

PUTRAJAYA, 9 Mei – Mahkamah Persekutuan hari ini menetapkan 10 hari mulai 15 Ogos untuk mendengar rayuan akhir Datuk Seri Najib Tun Razak bagi mengetepikan sabitan dan hukuman penjara dalam kes penyelewengan RM42 juta dana SRC International Sdn Bhd.

Perkara itu dimaklumkan melalui surat bertarikh 29 April yang disediakan kepada media, dan ditandatangani oleh Timbalan Pendaftar Mahkamah Persekutuan Hafiizullaah Omar@ Md Salleh yang memaklumkan tarikh bagi mendengar rayuan bekas perdana menteri itu ialah pada 15 hingga 19 Ogos dan 22 hingga 26 Ogos.

Pada 25 April, Najib telah mengemukakan 94 alasan dalam petisyen rayuannya mengenai mengapa beliau harus dibebaskan daripada tuduhan menyeleweng RM42 juta dalam dana SRC International Sdn Bhd.

Antara alasan yang dibangitkan dalam petisyen itu ialah Mahkamah Rayuan telah tersilap dalam fakta dan/atau undang-undang dalam mengesahkan dapatan Mahkamah Tinggi bahawa pihak pendakwaan telah membuktikan kes prima facie terhadap perayu (Najib) atas kesemua tujuh pertuduhan dan memanggilnya untuk membela diri.

Pada 8 Dis 2021, Mahkamah Rayuan mengekalkan sabitan Najib dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC International.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Mahkamah Persekutuan merupakan jalan terakhir bagi Ahli Parlimen Pekan itu untuk mengemukakan rayuan bagi mengetepikan sabitan dan hukuman penjara dalam kes penyelewengan dana SRC International itu.- BERNAMA


KPT salur bantuan hampir RM4 juta kepada mangsa banjir

BATU PAHAT, 14 Jan – Kementerian Pengajian Tinggi (KPT) telah menyalurkan bantuan sebanyak hampir RM4 juta kepada mangsa banjir melalui agensi-agensinya, universiti-universiti awam, politeknik dan kolej komuniti, semenjak pertengahan Disember tahun lepas.

Menterinya, Datuk Seri Dr Noraini Ahmad berkata bantuan tersebut terdiri daripada 43,806 kotak sumbangan merangkumi makanan dan keperluan asas dengan nilai sebanyak RM3.625 juta selain bantuan kewangan berjumlah RM364,000 yang telah disumbang dan diagihkan kepada mangsa yang terkesan.

Beliau berkata bantuan berkenaan diberikan bertujuan meringankan beban mangsa setelah ramai terpaksa menanggung kerugian dan kerosakan pelbagai harta benda akibat banjir.

“Penyaluran sumbangan dan operasi bantuan banjir KPT ini melibatkan enam negeri iaitu Selangor, Negeri Sembilan, Melaka, Kelantan, Pahang dan Johor dengan lebih dari 20 daerah, termasuk dua daerah angkat iaitu Kuala Langat di Selangor dan Temerloh di Pahang,” katanya dalam satu kenyataan, hari ini.

Jelas Noraini lagi, misi bantuan diteruskan hari ini dan semalam di Mersing dan Pagoh melibatkan pemberian sebanyak 2,500 kotak bantuan keperluan kepada mangsa yang terkesan.

Beliau berkata bantuan kali ini merupakan sumbangan daripada Universiti Sains Malaysia (USM), Universiti Utara Malaysia (UUM), Universiti Kebangsaan Malaysia (UKM), Universiti Pendidikan Sultan Idris (UPSI), Universiti Malaysia Kelantan (UMK) dan Perbadanan Tabung Pendidikan Tinggi Nasional (PTPTN).

Noraini berkata secara keseluruhannya, kementerian turut menggerakkan seramai 23,745 sukarelawan meliputi 4,610 sukarelawan daripada KPT dan agensi serta 19,135 sukarelawan dari universiti awam, politeknik dan kolej komuniti.

Selain memberi bantuan dan menggerakkan sukarelawan daripada kalangan warga kerja dan mahasiswa IPT, sebanyak sembilan kemudahan IPT iaitu enam Universiti Awam (UA) dan tiga Politeknik dan Kolej Komuniti turut dijadikan sebagai pusat pemindahan sementara (PPS) yang menempatkan 1,320 mangsa banjir, tambah beliau.- BERNAMA


Bekas MB Selangor meninggal dunia

KUALA LUMPUR 31 Julai – Bekas Menteri Besar Selangor Tan Sri Abdul Khalid Ibrahim meninggal dunia di sebuah hospital swasta di Kuala Lumpur, 11.08 malam tadi.

“Sejurus usai di Masjid Umar Al Khattab jenazah akan dibawa ke Masjid Negeri Shah Alam bagi memberi peluang kepada rakyat di Selangor yang mahu memberikan penghormatan terakhir dan melakukan solat jenazah.

“Atas titah dan limpah kurnia DYMM Sultan Selangor, Sultan Sharafuddin Idris Shah Al-Haj Ibni Sultan Salahuddin Abdul Aziz Al-Haj jenazah akan disemadikan di Makam Di Raja Shah Alam,” kata kenyataan itu.


Senarai penuh calon BN bertanding di PRN Melaka


Kerajaan belum keluarkan kad fizikal lengkap suntikan vaksin- Khairy

PUTRAJAYA 23 Julai – Kerajaan belum mengeluarkan sijil lengkap pengambilan dos vaksin berbentuk kad yang dicetak, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

“Tidak ada kad fizikal, hanya ada sijil digital di aplikasi MySejahtera. Itu sahaja,” katanya dalam sidang media perkembangan PICK bersama Menteri Kesihatan Datuk Seri Dr Adham Baba di sini hari ini.

Menurutnya kerajaan akan mengeluarkan MY COVID-19 Vaccination Badge dalam bentuk kad dicetak tidak lama lagi sebagai bukti bahawa seseorang individu telah menerima suntikan vaksin COVID-19.

“Hanya sijil digital dalam aplikasi MySejahtera sahaja diakui kerajaan. Buat masa ini, kami menunggu kelulusan Kabinet untuk keluarkan MY COVID-19 Vaccination Badge,” katanya.


MCMC: Jangan terpedaya sebaran tegah warga emas keluar mengundi pada PRN Johor

PUTRAJAYA, 7 Feb – Suruhanjaya Komunikasi dan Multimedia Malaysia (MCMC) hari ini memberi peringatan kepada orang ramai agar berwaspada dan tidak terpedaya dengan penyebaran berita palsu yang meminta warga emas supaya tidak keluar mengundi pada Pilihan Raya Negeri (PRN) Johor akan datang.

MCMC dalam kenyataan hari ini berkata pihaknya mengesan penularan mesej di media sosial yang meminta warga emas untuk tidak keluar mengundi pada PRN Johor yang dijangka berlangsung dalam tempoh terdekat bagi mengelakkan penyebaran COVID-19 dalam kumpulan tersebut.

“Peringatan ini penting bagi mengelakkan kekeliruan dan suasana panik dalam kalangan masyarakat yang boleh mencetuskan situasi yang tidak diingini,” kata suruhanjaya itu.

MCMC berkata orang ramai dinasihatkan untuk mendapatkan maklumat terkini dan menentusahkan maklumat yang diterima daripada sumber rasmi terutamanya melalui Kementerian Kesihatan (KKM) atau melalui portal Sebenarnya.my.

“Tindakan tegas juga boleh diambil oleh pihak berkuasa terhadap mereka yang menyebarkan berita-berita tidak benar di bawah peruntukan undang-undang sedia ada,” kata MCMC.

Semalam, KKM menafikan telah mengeluarkan saranan hebahan kepada warga emas berumur lebih 60 tahun supaya tidak keluar mengundi pada PRN Johor akan datang, seperti ditularkan di media sosial baru-baru ini.


Bajet 2022: Anak yatim mangsa COVID-19 tidak terlepas pandang

KUALA LUMPUR 29 Okt – Peruntukan sebanyak RM25 juta akan disalurkan buat anak yatim yang kehilangan ibu atau bapa akibat pandemik COVID-19.

Menteri Kewangan, Tengku Datuk Seri Zafrul Tengku Abdul Aziz berkata, bantuan itu akan disalurkan kepada Yayasan Keluarga Malaysia bagi memimpin usaha melindungi kebajikan,
pendidikan dan masa depan lebh 4,700 anak-anak yatim.


Lim Guan Eng masuk IJN, bicara kes rasuah tetap diteruskan

KUALA LUMPUR, 14 Dis – Perbicaraan kes Lim Guan Eng yang berdepan empat pertuduhan rasuah membabitkan pembinaan terowong dasar laut dan projek pembinaan jalan utama di Pulau Pinang tetap diteruskan hari ini walaupun tanpa kehadiran bekas Ketua Menteri Pulau Pinang itu.

Peguam Gobind Singh Deo yang mewakili Lim memaklumkan kepada Mahkamah Sesyen di sini bahawa anak guamnya tidak dapat hadir ke mahkamah kerana dimasukkan ke Institut Jantung Negara (IJN) sejak Ahad.

“Tertuduh kini berada di IJN kerana membuat satu prosedur perubatan semalam dan beliau telah diberikan sijil cuti sakit bermula Ahad hingga esok, tetapi kami hari ini mempunyai tiga saksi formal, mohon perbicaraan diteruskan tanpa kehadirannya,” katanya.

Timbalan Pendakwa Raya Wan Shaharuddin Wan Ladin memohon mahkamah merekodkan kekesalan pihaknya memandangkan tiga saksi formal dari Pulau Pinang telah hadir hari ini.

“Apa yang menjadi kekesalan, tertuduh memilih untuk dimasukkan ke IJN pada 12 Dis sedangkan tertuduh mengetahui kesnya berjalan pada 13 Dis.

“Saya berharap perkara sebegini tidak berlaku lagi, saya tidak mahu jadikan ia sebagai isu besar dan mohon tertuduh lebih bertanggungjawab,” katanya.

Hakim Azura Alwi membenarkan prosiding perbicaraan hari ini dan esok diteruskan tanpa kehadiran Lim dengan mengguna pakai Seksyen 264 Kanun Acara Jenayah.

Pada prosiding hari ini, tiga saksi pendakwaan dipanggil memberi keterangan iaitu Datuk Ng Wee Kok, M. Maheswari dan S. Vijayalakchimi yang masing-masing merupakan bekas Setiausaha Sulit Kanan Lim serta bekas Setiausaha Majlis Mesyuarat Kerajaan Negeri (MMKN) Pulau Pinang.

Saksi pendakwaan ke-17 hinga 19 itu hari ini juga mengesahkan beberapa minit dan butir-butir mesyuarat berkaitan projek pembinaan jalan-jalan utama dan terowong di Pulau Pinang.

Lim berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek berhampiran The Garden Hotels, Lingkaran Syed Putra, Mid Valley City, Kuala Lumpur pada Mac 2011.

Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.


24 pusat pengundian awal PRN Melaka akan dibuka – SPR

Jurucakap Ibu Pejabat Suruhajaya Pilihan Raya (SPR) berkata empat Dewan Undangan Negeri (DUN) tidak terlibat dalam proses pengundian awal iaitu DUN Tanjung Bidara, Pengkalan Batu, Duyong dan Serkam.

Katanya, proses pengundian awal bermula dari pukul 8 pagi hingga 5 petang di balai polis di setiap DUN dan di kem tentera.

”Semua pengundi pos (pula) diingatkan supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) serta segera mengembalikannya kepada Pegawai Pengurus DUN berkenaan sebelum 5 petang pada hari mengundi 20 Nov (Sabtu).

Pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial,” katanya.

SPR sebelum ini mengumumkan sebanyak  7,601 kertas undi pos telah dikeluarkan kepada pengundi yang layak mengundi secara pos bagi PRN Melaka, dengan jumlah tersebut meliputi 6,871 kategori Borang 1A membabitkan petugas pilihan raya, ahli atau pegawai SPR, anggota polis, anggota tentera dan petugas media.

Sebanyak 511 kertas undi pos bagi kategori Borang 1B dikeluarkan membabitkan warganegara Malaysia yang berada di luar negara dan 113 kategori Borang 1C (sembilan agensi dalam sektor keselamatan dan kesihatan) serta 106 Pengundi Tidak Hadir (PTH) luar negara.

Kertas undi pos berkenaan dikeluarkan mengikut peruntukan di bawah Peraturan 3, Peraturan-Peraturan Pilihan Raya (Pengundian Pos) 2003 bagi Pilihan Raya Umum (PRU) Dewan Undangan Negeri (DUN) Melaka Ke-15.

SPR menetapkan tarikh mengundi bagi PRN Melaka pada 20 Nov dan undi awal pada 16 Nov, berikutan pembubaran DUN pada 4 Okt, selepas empat Ahli Dewan Undangan Negeri menarik sokongan terhadap Ketua Menteri. – BERNAMA


COVID-19: Malaysia catat rekod kes harian tertinggi 11,079 kes

PUTRAJAYA 13 Julai – Negara hari ini catat rekod baharu melaporkan kes harian COVID-19 melebihi 11,000 kes apabila merekodkan 11,079 kes dalam tempoh 24 jam lalu, menurut laporan portal Berita Harian sebentar tadi.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah tersebut, Selangor menjadi negeri tertinggi catat kes baharu dengan 5,263 kes.

Ia diikuti Kuala Lumpur sebanyak 1,521 kes, Negeri Sembilan (1,033), Kedah (497), Sarawak (472), Johor (406), Perak (329), Melaka (323), Pahang (321), Sabah (239), Pulau Pinang (234) dan Kelantan (211).


Tapak warisan UNESCO akan terus dijaga – KM

BANDA HILIR 14 Ogos – Kerajaan negeri akan memastikan kawasan tapak warisan Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) di negeri ini tidak terjejas dengan sebarang kerja mempelbagai dan menambah baik produk pelancongan.

Ketua Menteri Datuk Seri Utama Sulaiman Md Ali berkata, Melaka adalah antara contoh bandar yang mempunyai kepelbagaian warisan, kebudayaan serta tradisi Asia dan pengaruh Eropah.

Beliau berkata, usaha memulihara semua bentuk warisan sehingga negeri ini menjadi tumpuan pelancong dalam dan luar negara membolehkan Melaka dianugerahkan Grand Winner of Jean Paul L’Allier Prize for Heritage of The Organization of World Heritage Cities (OWHC) pada 9 September 2021.

“Tahniah dan syabas kepada semua yang terbabit dalam memulihara semua bentuk warisan di Melaka, sama ada warisan ketara dan tidak ketara sehingga berjaya memberikan nilai komersial khazanah warisan sejarah sebagai produk pelancongan popular.

“Oleh itu kerajaan negeri melalui Majlis Bandaraya Melaka Bersejarah (MBMB) dan Melaka World Heritage Office (MWHO) akan memastikan kualiti pengurusan dan kemudahan infrastruktur merangkumi pengindahan kawasan serta pengangkutan awam berada di tahap terbaik.

“Ini seiiring dengan Rancangan Tempatan MBMB 2035 dan disamping, mempelbagaikan dan menambah baik produk pelancongan tanpa menjejaskan tapak warisan UNESCO,” katanya.

Turut hadir, Duta Mexico, Edmund Font Lopes; Duta Timor Leste, Joanna Veneranda Amaral; Pegawai Kewangan Negeri, Datuk Salhah Salleh dan Datuk Bandar MBMB, Datuk Zainal Abu.

“Status UNESCO World Heritage juga menyumbang kepada kedatangan pelancong dan pada 2019 seramai 18.7 juta pelancong direkodkan berkunjung ke Melaka dan selepas pandemik COVID-19 jumlah disasarkan seramai 5.6 juta orang,” katanya.


Skuad MUFC bakal dirombak

KELAB Bolasepak Melaka United (MUFC) menerima peruntukan tambahan daripada pihak pengurusan tertinggi untuk merombak pasukan berkenaan pada jendela perpindahan kedua bulan ini.

Ketua Pegawai Eksekutifnya Datuk Mohd Saiful Mat Sapri berkata, menerusi bajet itu
pihaknya bakal merangka perancangan terbaharu untuk memastikan prestasi MUFC kembali ke tahap yang terbaik dan kekal beraksi di Liga Super musim hadapan.

Jelasnya, antara tindakan yang bakal diambil termasuklah membawa masuk pemain baharu serta menggugurkan pemain yang beraksi di bawah par sepanjang pusingan pertama Liga Super musim 2021.

“Antara keperluan utama yang kita nampak ialah dari segi jentera serangan yang tidak begitu memuaskan serta barisan pertahanan yang tampak goyah.

“Jadi, memang ada kemungkinan kita akan membuat pertukaran pemain, khususnya pemain import, yang mana kita akan melihat keseluruhan prestasi mereka termasuk dua perlawanan akhir sebelum liga berehat dua bulan.

“Jika kita dapati ada yang tidak menepati piawaian yang ditetapkan, kita akan ganti mereka dengan pemain baharu. Insya-Allah semua itu akan dilakukan sebelum jendela perpindahan kedua ditutup nanti,” katanya.

Hadir sama, Ketua Pegawai Eksekutif MHI, Datuk Seri Abdul Jalil Hamid, Ketua Pegawai Operasi MHI, Anuar Shaari dan Pengurus Pasukan MUFC, Muhammad Akram Abdullah.

Dalam pada itu, Mohd Saiful mengakui kedatangan penyokong ke stadium bagi memberikan sokongan kepada skuad Hang Tuah masih hambar sejak kerajaan membenarkan kemasukan penyokong secara bersyarat awal bulan lalu.

Beliau berkata, walaupun pihaknya sudah melakukan pelbagai alternatif seperti menyediakan hadiah cabutan bertuah untuk menarik kehadiran ‘pemain ke-12’ itu, namun dek prestasi kurang memberangsangkan pasukan yang tewas tiga kali di laman sendiri merencatkan kesemua usaha yang dilakukan.

“Sebab itulah saya perlu melakukan sesuatu pada jendela perpindahan kedua untuk memantapkan kembali pasukan dan menarik semula sokongan padu penyokong untuk kita kekal beraksi di Liga Super,” katanya.


Hospital pakar jantung bakal dibina di Melaka

SERI NEGERI 25 Julai – Sebuah hospital sub-pakar pertama dalam zon selatan Semenanjung Malaysia yang memfokuskan bidang kardiologi bakal dibina di Melaka.

Exco Kesihatan dan Anti Dadah negeri, Dr Muhamad Akmal Saleh berkata, perkara itu antara fokus utama pihaknya dalam usaha menyediakan perkhidmatan pakar kesihatan jantung di negeri ini.

Beliau berkata demikian pada sidang media sempena Persidangan Ketiga Penggal Pertama Dewan Undangan Negeri (DUN) Melaka ke-15 di Bilik Mesyuarat Tun Mutahir, di sini, hari ini.

Dr Muhamad Akmal berkata, beberapa lokasi sekitar Melaka khusus di kawasan luar bandar dikenal pasti sebagai tapak sesuai untuk pembinaan hospital itu.


Melaka, berilah peluang kepada calon MCA – Ka Siong

AYER KEROH 17 Nov – MCA menyeru rakyat negeri ini memberi sokongan kepada calon parti itu untuk membentuk kerajaan yang stabil bersama Barisan Nasional (BN).

Presiden MCA Datuk Seri Dr Wee Ka Siong berkata, mandat baharu kepada MCA perlu diberikan satu nafas baharu kepada kepelbagaian kaum di negeri ini khususnya membabitkan kaum Cina.

“Jika peluang diberikan kepada wakil MCA, saya pasti kepelbagaian itu dapat memastikan suara semua pihak didengari dan saya akan berterima kasih kepada rakyat jika memilih kami,” katanya.

Beliau berkata demikian dalam majlis memperkenalkan calon MCA bagi Pilihan Raya Negeri (PRN) Melaka di sebuah hotel di Ayer Keroh yang turut dihadiri Ketua Menteri Datuk Seri Utama Sulaiman Md Ali.

Mengulas mengenai calon yang dipilih, Ka Siong optimis tujuh calon yang ditampilkan itu adalah yang terbaik dan boleh memperjuangkan suara rakyat.


Mazlan Lazim dilantik Timbalan Ketua Polis Negara

PUTRAJAYA 25 Jun – Datuk Seri Mazlan Lazim dilantik sebagai Timbalan Ketua Polis Negara berkuat kuasa hari ini, umum Menteri Dalam Negeri Datuk Seri Hamzah Zainuddin

Mazlan, 59, yang sebelum perlantikan terkini adalah Pengarah Jabatan Logistik dan Teknologi Bukit Aman, mengisi kekosongan jawatan Timbalan Ketua Polis Negara yang ditinggalkan oleh Datuk Seri Acryl Sani Abdullah Sani selepas dilantik sebagai Ketua Polis Negara Mei lalu.

Hamzah berkata pelantikan itu mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dengan nasihat Perdana Menteri Tan Sri Muhyiddin Yassin dan perakuan Suruhanjaya Pasukan Polis (SPP).

“Tahniah dan syabas kepada Mazlan kerana dinaikkan pangkat sebagai Timbalan Ketua Polis Negara,” katanya pada sidang media di sini hari ini. Turut hadir Acryl Sani.

Dilahirkan di Kuala Kedah, Mazlan memiliki Ijazah Sarjana dalam bidang Pembangunan Sumber Manusia dan Ijazah Sarjana Muda dalam bidang Ekonomi Sumber.

Beliau pernah memegang jawatan sebagai Timbalan Ketua Polis Kelantan sebelum dilantik mengetuai kontinjen itu, Ketua Pengarah Bahagian Perlindungan Jabatan Perdana Menteri dan Ketua Polis Kuala Lumpur.


Polis semak semula SOP lupus mercun, bunga api

KUALA LUMPUR, 27 April – Polis akan menyemak semula prosedur operasi standard (SOP) dengan pihak mahkamah mengenai kaedah bersesuaian untuk melupuskan mercun dan bunga api.

Ketua Polis Kuala Lumpur Datuk Azmi Abu Kassim berkata ia bagi mengelak kejadian tidak diingini berlaku seperti letupan semasa melupuskan bahan itu di Stor Penyimpanan Barang Kes Ibu Pejabat Polis Daerah (IPD) Sentul di sini semalam.

“Jumlah mercun dan bunga api yang meletup semasa dilupuskan semalam begitu besar,” katanya mengulas mengenai perkembangan kejadian letupan mercun dan bunga api di stor penyimpanan barang kes berkenaan pada sidang media di Ibu Pejabat Polis Kontinjen Kuala Lumpur di sini hari ini.

Sementara itu, Ketua Polis Daerah Sentul ACP Beh Eng Lai berkata pihaknya menerima laporan berkaitan insiden itu kira-kira 6.15 petang semalam yang membabitkan kerosakan cermin dan bumbung tujuh rumah.

“Siasatan awal mendapati 18 kereta dan dua lori yang merupakan barangan kes telah terbakar di dalam stor berkenaan namun nilai kerugian masih dalam siasatan.

“Selain itu, Pasukan Forensik Kebakaran Jabatan Bomba dan Penyelamat Kuala Lumpur juga menjalankan siasatan untuk mengenal pasti punca letupan,” katanya kepada pemberita di IPD Sentul.

Beh berkata kebakaran stor penyimpanan barang kes tersebut dipercayai berpunca daripada haba akibat aktiviti pelupusan bunga api dan mercun.  – BERNAMA


Penuntut universiti hilang di Pantai Cherating ditemukan lemas

KUANTAN, 8 Jan – Seorang pelajar universiti awam yang dilaporkan hilang semasa mandi di Pantai Cherating di sini semalam, ditemukan lemas pagi ini.

Ketua Polis Daerah Kuantan ACP Wan Mohd Zahari Wan Busu berkata mayat Adam Ridhuan Abdul Rejab, 18, ditemukan dalam keadaan tertiarap oleh sepasang suami isteri yang sedang beriadah di pantai itu pada pukul 7 pagi, kira-kira 8.6 kilometer dari lokasi dia dilaporkan hilang.

Beliau dalam kenyataan di sini berkata mayat telah dibawa ke Hospital Tengku Ampuan Afzan (HTAA)  di sini untuk bedah siasat, dan ahli keluarga pelajar itu yang tiba di hospital berkenaan telah mengesahkan identiti mangsa.

Pelajar yang berasal dari Sri Kembangan, Selangor itu dilaporkan hilang sekitar 1.45 tengah hari semalam, semasa menyertai permainan membuat bulatan di dalam air kira-kira 300 meter dari pantai, apabila dia dilihat dibawa arus ke kawasan yang lebih dalam sebelum hilang dari pandangan.


Kejayaan filem Mat Kilau bukti dasar kerajaan tepat, bantu penerbit tempatan

Ketua Pegawai Eksekutif Perbadanan Kemajuan Filem Nasional Malaysia (Finas) Prof Dr Md Nasir Ibrahim berkata filem Mat Kilau: Kebangkitan Pahlawan terbitan Studio Kembara Sdn Bhd yang meraih RM43.9 juta jualan tiket panggung dalam masa 12 hari, merupakan antara penerima sokongan dan galakan daripada kerajaan.

Filem arahan Pengarah Filem Terbaik Festival Filem Malaysia Ke-28, Syamsul Yusof itu menerima Dana Kandungan Digital (DKD) dengan jumlah geran Dana Produksi sebanyak RM1.5 juta dan Dana Pemasaran RM300,000.

“Prestasi memberangsangkan filem ini dengan kutipan pecah panggung memberi sinar kepada industri perfileman negara. Sambutan penonton bukan sahaja di Malaysia malah Singapura dan Brunei, sekali gus membuktikan kekuatan jenama filem tempatan dalam meraih kepercayaan penonton ke pawagam setelah berhadapan cabaran pandemik COVID-19.

“Ini juga membuktikan kekuatan cerita tempatan yang diinspirasikan daripada sejarah dan warisan diterima penonton, selain mempunyai potensi besar untuk diangkat ke layar perak. Bagi Finas pencapaian filem ini amat menggembirakan dan menyuntik semangat warganya untuk membantu penggiat industri perfileman tempatan,” katanya dalam kenyataan hari ini.

Md Nasir berharap sambutan hebat kepada filem Mat Kilau itu akan terus menjana sokongan terhadap penontonan filem tempatan selepas ini, selain memberi galakan kepada penerbit meningkatkan penghasilan karya berkualiti yang mampu menembusi pasaran tempatan dan antarabangsa.

Beliau turut mengingatkan tanggungjawab penggiat industri yang menerima peruntukan agensi itu, supaya terus mematuhi perjanjian kontrak dan memberi kredit sewajarnya kepada pihak kerajaan, K-KOMM dan Finas seperti yang termaktub dalam terma perjanjian tersebut.

Dalam pada itu, Md Nasir berkata Finas juga komited dalam membantu meringankan beban penerbit melalui Insentif Tayangan Filem Cereka (ITFC) sejak 1 Julai 2011 yang menggantikan Pemberian Galakan Pungutan Duti Hiburan.

“Insentif ini adalah ihsan kerajaan dalam membantu penerbit dan pengeluar filem tempatan yang perlu membayar cukai hiburan sebanyak 25 peratus kepada kerajaan negeri, yang sudah tidak lagi disalurkan semula kepada Finas sejak tahun 2000.

“Finas meneruskan insentif ini kerana menyedari kepentingan industri yang banyak menyumbang kepada ekonomi negara. Berdasarkan hasrat dasar ITFC itu, filem seperti Mat Kilau berpeluang menerima pulangan RM500,000 kerana kutipan tiket melebihi RM6 juta,” katanya.

Selain itu, menurutnya agensi itu akan mengadakan pertemuan dengan pihak pempamer dan penerbit filem tempatan pada Khamis ini (7 Julai) bagi melihat semula agihan keuntungan jualan tiket filem antara kedua-dua pihak agar mencapai keputusan serta garis panduan yang lebih jelas dan adil.


Peniaga kecil mengeluh harga minyak masak naik melambung

ALOR GAJAH 7 Jun – Sudahlah tersepit pelanggan semakin berkurangan sejak pelaksanaan Perintah Kawalan Pergerakan (PKP) penuh, kini peniaga terpaksa pula berdepan kenaikan harga barang asas seperti minyak masak botol di pasaran.

Peniaga gerai di Pengkalan Balak itu berkata, kenaikan harga minyak masak lima kilogram (kg)yang mencecah harga RM30 hingga RM33 sebotol berbanding RM25 hingga RM28 sebelum ini nyata merungsingkan dan dikhuatiri boleh memberi kesan kepada perniagaannya.

Biarpun sebelum ini lebih banyak menggunakan minyak masak paket sekilogram, namun katanya, kenaikan harga itu dikhuatiri akan membuatkan ada peniaga kedai runcit dan pasar raya mencatut atau menyorok bekalan demi menghabiskan bekalan minyak masak botol.

“Saya khuatir selepas ini bekalan minyak paket pula akan berkurangan menyebabkan kami terpaksa membeli minyak masak botol yang harganya sedang melambung tinggi di pasaran.

“Perkara ini bukan sekali berlaku, tetapi ia seperti isu tahunan, jika harga minyak botol naik, maka minyak paket pula akan berkurangan.

“Jadi, bagaimana untuk kami teruskan perniagaan? Untung setiap hari pun tidaklah banyak mana dan kini terpaksa pula berdepan isu kenaikan harga bekalan asas,” katanya.

Tinjauan Melaka Hari Ini (MHI) di beberapa pasar raya utama di sekitar Alor Gajah dan Masjid Tanah mendapati hampir kesemua premis menjual minyak masak lima kilogram dengan harga berbeza antara RM29 hingga RM33 sebotol.

Namun, di Malakat Mall, Masjid Tanah, MHI mendapati pasar raya berkenaan menjual minyak masak lima kilogram pada harga yang munasabah iaitu RM22 sehingga RM28 sebotol.

Pengurus Unit Jualan Malakat Grocer, Roslee Zamri ketika dihubungi berkata, meskipun berdepan ketidaktentuan harga minyak masak di pasaran, namun pihaknya masih mampu menjualnya dengan harga rendah, selain tidak mencatut sebarang bekalan minyak walaupun keuntungan yang diterima tidak besar mana.

“Setakat ini tiada rungutan dan aduan pembeli yang kami terima berikutan harga minyak masak botol lima kilogram kekal pada harga bawah RM30 biarpun kadangkala hanya mengambil keuntungan sekitar 50 sen bagi sebotol minyak dijual.

“Malah kita beri jaminan tiada isu catuan atau ‘sorok minyak’ dilakukan kerana stok jualan masih mencukupi untuk dijual buat orang ramai termasuklah minyak paket bersubsidi.

“Dalam tempoh PKP penuh, peniaga perlu mengamalkan sikap bertanggungjawab kepada pembeli demi menggalakkan ekosistem perniagaan berkonsepkan ‘pindah niaga’ tanpa menaikkan keuntungan yang tinggi, kerana kita tahu ramai terkesan dalam tempoh ini,” katanya.

Dalam pada itu, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, setakat hari ini pihaknya belum menerima aduan berhubung kenaikan harga minyak masak botol di negeri ini.

Katanya, KPDNHEP Melaka bagaimanapun akan terus melakukan pemantauan setiap hari dan sekiranya didapati ada peniaga melakukan kesalahan berkaitan pencatutan dan sebagainya, tindakan tegas akan diambil.

“Kita harap pengguna membuat aduan sekiranya berdepan situasi kenaikan harga minyak masak di pasaran agar penguatkuasaan secara terus dapat dijalankan KPDNHEP Melaka,” katanya.


Tentera darat tetapkan enam fokus mantapkan ketumbukan ATM – PTD

KUALA LUMPUR, 28 Feb (Bernama) — Tentera Darat Malaysia (TDM) menetapkan enam fokus untuk dilaksanakan tahun ini bagi mencapai amanat dan aspirasi yang dizahirkan pemerintahan tertinggi Angkatan Tentera Malaysia.

Enam fokus itu adalah kesejahteraan dan kebajikan anggota; meningkatkan kesiagaan dan keupayaan; penstrukturan dan penyusunan organisasi; pemerkasaan tadbir urus; meningkatkan diplomasi pertahanan; dan membantu kerajaan dalam operasi ketenteraan selain perang.

Panglima Tentera Darat Jen Tan Sri Zamrose Mohd Zain berkata untuk fokus pertama TDM akan meneruskan kerjasama erat dengan pihak berkaitan bagi meningkatkan jumlah Rumah Keluarga Angkatan Tentera (RKAT) terutama di kawasan yang mempunyai kos sewa rumah yang tinggi.

“Projek perintis kerjaya kedua lain-lain pangkat tentera darat juga akan diteruskan untuk siri yang kedua pada tahun ini. Projek jiwa murni sama ada membaik pulih atau membina baharu rumah-rumah veteran akan diteruskan,” katanya ketika berucap sempena Amanat Panglima Tentera Darat ke-28 baru-baru ini.

Zamrose berkata fokus kedua melibatkan usaha meningkatkan kesiagaan dan keupayaan TDM mengambil kira misi utama pasukan berkenaan iaitu mempertahankan kedaulatan negara.

Menurutnya perolehan aset-aset perlu berpandukan kepada pelan pembangunan jangka masa panjang antaranya melibatkan perolehan lima kenderaan tank transporter 60 tan dengan kos berjumlah RM15 juta, empat trak tujuh tan bagi meningkatkan mobiliti darat dengan kos RM3.4 juta dan 98 bot gempur dengan kos RM7.84 juta.

“Perolehan peralatan persendirian dan head to toe akan ditingkatkan ke tahap 100 peratus bagi item laris seperti pakaian celoreng melibatkan kos RM24.6 juta untuk membolehkan setiap anggota bersiap sedia dan bermotivasi dalam melaksanakan operasi dan latihan dengan berkesan,” katanya.

Selain itu, fokus ketiga melibatkan penstrukturan dan penyusunan organisasi TDM bagi memperkasakan rantaian perintah serta menyeimbangkan kekuatan aset dan sumber manusia di antara wilayah mengikut nisbah dua pertiga dan satu pertiga seperti dalam Kertas Putih Pertahanan.

“Fokus keempat adalah pemerkasaan tadbir urus dan perbelanjaan berhemah iaitu perbelanjaan kewangan perlu dilaksanakan berpandukan strategi belanjawan yang berkesan manakala pengurusan aset kerajaan dilaksanakan berpandukan arahan, tatacara dan prosedur yang ditetapkan,” katanya.

“Pada tahun ini TDM juga memberi fokus untuk meningkatkan diplomasi pertahanan bagi mendukung kerjasama pertahanan dan akan terus menggunakan segala platform dan mekanisme yang ada bagi menjalin hubungan erat dengan negara berkepentingan,” katanya.- BERNAMA


MAIM peruntuk RM69,000 untuk MINDA

BUKIT PALAH 24 Jun – Kerajaan Negeri menerusi Majlis Agama Islam Melaka (MAIM) memperuntukan sebanyak RM69,000 bagi menjalankan aktiviti dan program sepanjang Minggu Dakwah (MINDA).

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, dana berkenaan akan digunakan untuk menjayakan program dan aktiviti dijadualkan di beberapa lokasi sekitar Melaka.

“Program dilaksanakan selama satu minggu sehingga 2 Julai turut melibatkan korban kelompok di setiap parlimen dan Dewan Undangan Negeri (DUN),” katanya.

Beliau berkata demikian pada sidang media selepas Majlis Pelancaran Program Minggu Dakwah (MINDA), Melestarikan Dakwah Insani, Membangun Ummah Madani di Auditorium Masjid Al Azim, di sini, semalam.

Rahmad berkata, MINDA adalah program tahunan dilaksanakan di Negeri Melaka dengan objektif meneruskan usaha amar maaruf nahi mungkar dan memberikan kesedaran bahawa setiap orang bertanggungjawab menjalankan usaha dakwah.

“Selain itu, melaksanakan program dakwah secara menyeluruh dan mempelbagai usaha dakwah agar dapat menarik pelbagai minat lapisan masyarakat terhadap Islam,” katanya.


Tenang berniaga selepas dapat lesen

KOTA LAKSAMANA 11 Jun – “Ada hikmah disebalik video berniaga tular, akhirnya saya dapat lesen berniaga,” kata peniaga nasi lemak viral Ramlan Abd Rahman, 44.

Ramlan berkata, dia dan isteri Rosyati Saleh, 46, tidak menyangka perniagaan nasi lemak mereka dipermudahkan apabila bukan sahaja menjadi tumpuan malah turut mendapat lesen penjaja daripada Majlis Bandaraya Melaka Bersejarah (MBMB).

Katanya, dia tidak menyangka MBMB akan mengeluarkan lesen dan lebih manis apabila ia diserahkan sendiri oleh Exco Kanan, Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin bersama Datuk Bandar Datuk Shadan Othman.

“Saya ucapkan terima kasih pada Datuk Bandar dan Exco kerana bagi lesen, langsung saya tidak sangka kerana sebelum ini mohon tidak dapat.

“Memang bersyukur sangat-sangat sebab sebelum ini ada cuba dua tiga kali tetapi tidak dapat, oleh itu saya tawakal dan teruskan berniaga,” katanya ketika ditemui di Pantai Eye On, di sini.

Menurutnya, selepas memiliki lesen penjaja dia dan isteri kini lega kerana tidak bimbang lagi apabila melihat kelibat van penguatkuasa MBMB melintasi gerai mereka.

“Sekarang ini rasa senang dan tenang berniaga selain tidak perlu risau lagi. Ada sekali sebaik sahaja nampak van MBMB kami terus masukkan barangkan niaga ke dalam kereta,” kata bapa kepada lima anak itu.


JAIM intai pasangan kekasih di hotel

BANDA HILIR 3 November – Enam pasangan kekasih yang disyaki bersekedudukan dicekup Jabatan Agama Islam Melaka (JAIM) dalam operasi cegah maksiat yang dijalankan di beberapa hotel bajet sekitar Ujong Pasir, di sini, awal pagi tadi.

Pengarah JAIM Datuk Che Sukri Che Mat berkata, mereka yang ditahan membabitkan tiga wanita dan tiga lelaki itu berusia antara 20 hingga 40 tahun dalam pemeriksaan antara jam 12 tengah malam hingga 3 pagi.

“Ketika ditahan wanita berusia 37 tahun ini mendakwa sudah bercerai sejak empat tahun lalu namun pemeriksaan lanjut dijalankan mendapati dia masih berstatus isteri orang. Manakala rakan lelakinya berusia 40 tahun pula memberi alasan kini sedang dalam proses penceraian,” katanya.

“Kesemua yang ditahan kemudian dibawa ke pejabat JAIM bagi dirakam keterangan untuk tindakan lanjut mengikut Seksyen 53 (1) dan (2) Enakmen Kesalahan Syariah Negeri Melaka 1991,” katanya.


Salahuddin dicabar BN, Pejuang, PN di Simpang Jeram

MUAR, 26 Feb (Bernama) — Timbalan Presiden Parti Amanah Negara (Amanah) Datuk Seri Salahuddin Ayub berdepan persaingan empat penjuru dalam usahanya mempertahankan kerusi Dewan Undangan Negeri (DUN) Simpang Jeram pada Pilihan Raya Negeri (PRN) Johor.

Calon Pakatan Harapan yang juga Ahli Parlimen Pulai itu ditentang calon Barisan Nasional (BN) Datuk Lokman Md Don, Mahaizal Mahmor (Parti Pejuang Tanah Air (Pejuang)) dan [email protected] Zahrul Salleh (Perikatan Nasional).

Senarai calon yang layak bertanding diumumkan Pegawai Pengurus Pilihan Raya DUN Simpang Jeram Mohd Nurulamin Abd Rahman di pusat penamaan calon di Dewan Ibnu Battuta Sekolah Menengah Kebangsaan Agama Haji Mohd Yassin, di sini pada 10.22 pagi.

Terdahulu, proses penamaan calon berlangsung dengan tenang dan mengikut prosedur operasi standard (SOP) yang ditetapkan termasuk penjarakan fizikal dan pemakaian pelitup muka bagi mengekang penularan COVID-19.

Pada Pilihan Raya Umum ke-14, Salahuddin yang merupakan bekas Menteri Pertanian dan Industri Asas Tani menang dengan majoriti 7,687 undi menewaskan Mohd Radzi Amin daripada BN dalam persaingan empat penjuru.


Dua termasuk seorang kanak-kanak dikhuatiri lemas selepas redah air di padang bola

KUANTAN, 22 Dis – Dua lelaki termasuk seorang kanak-kanak dikhuatiri lemas selepas dipercayai dihanyutkan arus ketika meredah air di kawasan padang bola berhampiran Bangunan UMNO di Mentakab, Temerloh dekat sini, semalam.

Penolong Pengarah Operasi Jabatan Bomba dan Penyelamat (JBPM) Pahang Ismail Abdul Ghani berkata pihaknya menerima maklumat pada 3.15 petang sebelum menggerakkan enam anggota dan pegawai dari Balai Bomba dan Penyelamat Mentakab ke lokasi kejadian.

“Kenyataan saksi kepada polis mendakwa terdapat seorang lelaki dewasa dan seorang kanak-kanak telah meredah air di kawasan tersebut sebelum dihanyutkan arus dan hilang. Bagaimanapun setakat ini identiti mereka masih belum dikenal pasti.

“Operasi mencari dan menyelamat (SAR) mangsa semalam menggunakan bot aluminium dan dijalankan secara surface searching atau pencarian di kawasan permukaan air di lokasi kejadian dengan radius pencarian seluas 500 meter persegi,” katanya menerusi kenyataan di sini hari ini.

Sementara itu, operasi SAR terhadap Mohd Firdaus Supiardi, 26, yang dilaporkan hilang selepas terjun ke Sungai Belat, Kuantan pada Sabtu lepas, masih diteruskan dan telah meliputi jarak 20 kilometer dan kawasan sawit seluas 10 hektar. – BERNAMA


Dua remaja lemas ketika mandi sungai di Segamat

JOHOR BAHRU, 16 April – Dua remaja lelaki ditemukan lemas selepas mandi di Sungai Pulau Jering di Kampung Bukit Tunggal di Segamat, Jumaat lepas.

Ketua Polis Daerah Segamat Supt Ahmad Zamry Marinsah berkata mangsa Ahmad Muhammad Ibnu Hermee, 12, dan Muhammad Khalifi Kamaruzaman, 13, yang tinggal berjiran itu masing-masing merupakan pelajar Sekolah Kebangsaan Bukit Tunggal dan Sekolah Menengah Kebangsaan Jementah.

“Hasil siasatan yang telah dijalankan mendapati, kedua-dua mangsa disedari lemas oleh seorang daripada bapa remaja tersebut yang kebetulan melalui kawasan berkenaan sebelum meminta bantuan orang awam.

“Menerusi bantuan penduduk kampung, kedua-dua mangsa berjaya dikeluarkan daripada sungai, namun berada dalam keadaan tidak sedarkan diri,” katanya dalam kenyataan hari ini.


Banjir di Terengganu pulih, mangsa di Kelantan berkurangan

Di TERENGGANU, tiga pusat pemindahan sementara (PPS) terakhir di Hulu Terengganu ditutup secara rasmi pada pukul 1 tengah hari dan semua 477 mangsa daripada 160 keluarga, dibenarkan pulang ke rumah masing-masing.

Sekretariat Jawatankuasa Pengurusan Bencana Negeri memaklumkan, pihaknya masih bersiap siaga untuk sebarang kemungkinan dan menasihati orang ramai supaya berhati-hati dengan sebarang perubahan cuaca, di sekitar kawasan mereka.

Sementara itu, di KELANTAN jumlah mangsa banjir yang berlindung di sembilan PPS di Pasir Mas dan Tumpat, berkurang kepada 2,260 orang daripada 692 keluarga berbanding 2,730 orang daripada 836 keluarga pagi tadi.

Jabatan Pengairan dan Saliran (JPS) melalui laman sesawang turut melaporkan, semua sungai utama di negeri itu kini berada pada paras biasa. – BERNAMA


Machap Jaya bermandi cahaya

HUTAN PERCHA 17 April – Teknik pencahayaan di beberapa lokasi tumpuan komuniti sekitar Dewan Undangan Negeri (DUN) Machap Jaya, membangkitkan ‘mood’ Aidilfitri yang bakal menjelma tidak lama lagi.

Ahli Dewan Undangan Negeri (DUN) Machap Jaya, Ngwe Hee Sem berkata, inisiatif itu bukan sekadar meraikan umat Islam bakal menyambut Aidilfitri, sebaliknya mewujudkan suasana harmoni dalam komuniti setempat.

Hee Sem yang juga Exco Kesihatan, Perpaduan dan Sumber Manusia negeri, berkata di DUN itu setiap kaum seperti Melayu, Cina dan India mempunyai lokasi ikonik teknik pencahayaan di penempatan masing-masing.

“Sudah lama inisiatif ini dilaksanakan, sekarang kita mahu komersialkan, diangkat menjadi acara tahunan, sekali gus menarik pengunjung luar untuk datang ke Machap Jaya.

“Orang Melayu kita ada Kampung Hutan Percha, masyarakat Cina di Machap Umboo dan Kampung Machap Baru manakalan kaum India di Taman Pengkalan Indah.

“Kesemua lokasi ini kaedah dan teknik pencahayaan dilakukan secara bekerjasama dan bergotong-royong. Memang saya galakkan mereka untuk laksanakan kaedah ini” katanya.

Laman Cahaya Lebaran itu dirasmikan oleh Ahli Parlimen Alor Gajah, Adly Zahari, hadir sama, Exco Sains, Teknologi, Inovasi dan Komunikasi Digital, Fairul Nizam Roslan.


Melaka Polls: Five banners removed so far – MPHTJ

MELAKA Nov 16 – The Hang Tuah Jaya Municipal Council (MPHTJ) has removed at least five political party banners in areas under its jurisdiction so far for violating election campaign regulations.

MPHTJ president Datuk Shadan Othman said the council had to act as the banners hung in the ongoing Melaka state election campaign period were capable of triggering untoward incidences among the community.

“We will continue to monitor so that similar banners are not hung by irresponsible parties. We want to prevent untoward incidences in this election,” he said when contacted today.

He said there have been no compounds issued so far for the banner violation while adding that a billboard at a road junction in Taman Ara Batu Berendam was also brought down recently due to public complaints and for safety reasons. -BERNAMA


Muaythai: Baru 8 tahun sudah harumkan nama Melaka

BARU berusia 8 tahun, namun nama Wan Muhammad Iffat Hamdani Wan Mohd Fauzi kini sudah tersohor dalam arena sukan Muaythai apabila meraih pingat emas pada Kejohanan Muaythai Elit Senior & Junior Kebangsaan 2022.

Wan Muhammad Iffat Hamdani memenangi kategori junior lelaki 8-9 tahun (25-30 kg) dalam kejohanan yang berlangsung di Pengkalan Chepa Kelantan, 17 hingga 20 Mac lalu.

Menurut Presiden Persatuan Muaythai Negeri Melaka Emrito @ Haris Alias, kejayaan itu dianggap cukup membanggakan Melaka memandangkan bakat baharu sukan itu telah mula dikesan seawal usia muda.

Katanya, murid Sekolah kebangsaan Kampung Tun Razak Bukit Katil menunjukkan keazaman cukup tinggi setiap kali menghadapi apa jua kejohanan yang disertai.

“Berkat keazamannya yang dibantu dengan jurulatih Emrita Alias dan Akademi Kelab Muaythai Kala Merah Jasin, kesungguhan itu akhirnya terbalas dengan kejayaan ini,” katanya kepada Melaka Hari Ini.

Mengulas mengenai kejohanan tersebut, Emrito berkata, walaupun perancangan awal mahu membawa 25 atlet termasuk wakil Sukan Malaysia (Sukma) Melaka menyertai kejohanan itu, namun akibat serangan COVID-19, hanya lapan atlet sahaja yang dapat dibawa ke Kelantan.

Meskipun begitu, katanya, atlet Melaka tetap mempamerkan kejayaan cemerlang apabila membawa pulang dua pingat emas, satu perak dan tiga gangsa pada kejohanan itu.

“Satu lagi emas disumbangkan atlet Sukma Melaka Che Wan Mohammad Saiful Che Wan Abdullah, 20 yang memenangi kategori senior lelaki 51-54kg.

“Dia yang bakal mewakili Melaka dalam temasya Sukma September depan juga menjadi antara prospek emas Melaka memandangkan telah empat kali menjadi johan kebangsaan,” katanya.

Dalam pada itu, Emrito turut menyeru lebih ramai belia dan pelajar sekolah menceburi sukan muaythai di negeri ini dalam misi mengembangkan lagi sukan yang mempunyai potensi besar itu.


321,331 individu terima dos pertama vaksin COVID-19 setakat semalam

KUALA LUMPUR 16 Mac. – Seramai 321,331 individu dalam kumpulan fasa pertama Program Imunisasi COVID-19 Kebangsaan telah menerima dos pertama vaksin setakat semalam.

Ketua Pengarah Kesihatan Tan Sri Dr Noor Hisham Abdullah berkata Selangor merekodkan angka pemberian vaksin tertinggi dengan 38,632 individu, diikuti Perak (34,666), Sarawak (32,028) dan Sabah (30,433).

“Di Negeri Sembilan pula seramai 12,865 individu, Melaka (8,251), Perlis (7,276), Putrajaya (4,165) dan Labuan (2,342),” katanya menerusi infografik yang dimuat naik di akaun Twitter miliknya hari ini.

Program imunisasi yang dilancarkan pada 24 Februari lalu, menyasarkan untuk memberi imunisasi secara percuma kepada penduduk negara ini, baik rakyat tempatan mahupun warga asing.


Perlu ada permintaan tinggi jika mahukan penerbangan Melaka-Sabah

SERI NEGERI 1 Mac – Laluan udara Melaka ke Sabah perlu dinilai menerusi permintaan penumpang yang tinggi sebelum memulakan perkhidmatan udara di negeri ini.

EXCO Pelancongan, Datuk Muhammad Jailani Khamis berkata, syarikat penerbangan memerlukan jaminan pembayaran sekurangnya RM40,000 buat setiap kali penerbangan dan ia tidak dapat dilaksanakan sekiranya ia tidak mampu dicapai.

“Kita sedang berurusan dengan Syarikat penerbangan Malindo untuk usaha ini namun syarikat penerbangan domestik terlibat mahukan apa jaminan di setiap ‘pick up point’ itu kerana mereka tak nak ada kerugian.

“Untuk penerbangan Sabah kita nak tahu berapa banyak ‘demand and supply’ dan kalau setakat 50 orang sahaja nak gunakan perkhidmatan itu untuk pulang setiap bulan kita tak mampu laksanakannya kerana syarikat penerbangan mahukan jaminan pembayaran sekurangnya RM40,000 untuk setiap kali penerbangan,” katanya.

Beliau berkata sebagai menjawab soalan tambahan dari Dr Mohd Aleef Yusof (Bersatu-Sungai Udang) pada sesi lisan Sidang Dewan Undangan Negeri di Seri Negeri di sini hari ini.

Dalam pada itu, beliau berkata bagi memperkasa sistem udara di Melaka, kerajaan negeri sedang memohon kepada kerajaan pusat bagi membuka laluan udara ke Indonesia berikutan membuka subsektor pelancongan kesihatan di Melaka.

“Memang ada perancangan untuk mendesak laluan udara bagi pelancongan kesihatan dibuka kerana ia akan memberi tambah nilai dalam memastikan Melaka sentiasa relevan dalam industri ini,” katanya.


Keputusan tunai haji bergantung pada kelulusan Arab Saudi

PUTRAJAYA 4 Mac. – Keputusan untuk menghantar jemaah Malaysia menunaikan haji tahun ini bergantung pada kelulusan daripada Arab Saudi dan situasi pandemik ketika itu, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri.

“Setakat mana kebolehan untuk pergi ke Makkah ini amat bergantung pada keputusan kerajaan Arab Saudi dan situasi pandemik COVID-19 adakah reda dan melandai atau masih lagi dalam keadaan yang cukup mencabar.

“Ini bukan jemaah Malaysia sahaja tetapi seluruh dunia. Saya yakin kebijaksanaan (kerajaan Arab Saudi) dan melihat situasi (COVID-19) semasa, mereka akan buat keputusan,” katanya kepada media selepas melancarkan Kit Ramah dan menyampaikan kerusi roda kepada pesakit hospital, di sini hari ini.

Ditanya sama ada bakal jemaah haji akan diberi keutamaan menerima vaksin COVID-19 sekiranya ibadat itu dibenarkan, Zulkifli berkata perkara tersebut akan dibincangkan dalam mesyuarat kabinet.

Menteri Kesihatan Arab Saudi Dr Tawfiq al-Rabiah sebelum ini dilaporkan berkata antara syarat utama kemasukan jemaah haji pada Julai depan ialah wajib mendapatkan suntikan vaksin COVID-19. Namun beliau tidak menyatakan sama ada jemaah dari luar Arab Saudi dibenarkan untuk menunaikan ibadat itu.

Pada majlis hari ini, Zulkifli menyerahkan 600 unit Kit Ramah yang mengandungi debu tayamum dan botol semburan wuduk, serta 15 unit kerusi roda bernilai RM13,200 untuk pesakit di Hospital Kuala Lumpur, Hospital Putrajaya dan Institut Kanser Negara.


Pasangan Indonesia larikan diri selepas positif Covid-19 berjaya dikesan

KUCHING 19 Jun – Dua warganegara Indonesia yang dilapor melarikan diri selepas didapati positif Covid-19 semalam berjaya dikesan lewat malam tadi dan telah dibawa ke Hospital Umum Sarawak di sini.

Pesuruhjaya Polis Sarawak Datuk Aidi Ismail berkata, kedua-dua individu itu yang merupakan pasangan suami isteri ditemui di sebuah kawasan perumahan baharu di tepi Jalan Matang Baru kira-kira pukul 11.15 malam.

“Kedua-duanya telah dibawa oleh pihak KKM (Kementerian Kesihatan) ke Hospital Umum Sarawak untuk tindakan dan rawatan susulan,” katanya dalam satu mesej WhatsApp kepada media hari ini.

Semalam, Jawatankuasa Pengurusan Bencana Negeri Sarawak (JPBNS) menyatakan kedua-dua warga asing berkenaan melarikan diri selepas menjalani ujian saringan Covid-19 sebagai syarat untuk memohon permit kerja mereka di sini.


Sultan Johor rasmi loji janakuasa komersial pertama di dunia guna turbin gas teknologi paling cekap

JOHOR BAHRU, 22 Mac – Sultan Johor Sultan Ibrahim Almarhum Sultan Iskandar hari ini berkenan merasmikan Stesen Janakuasa Southern Power Generation (SPG) di Pasir Gudang, dekat sini, yang merupakan loji janakuasa komersial pertama di dunia menggunakan turbin gas berteknologi paling cekap.

Dimasyhurkan sebagai Sultan Ibrahim Power Plant, loji janakuasa berkenaan mampu menghasilkan 60 peratus tenaga elektrik dan kecekapan turbin gas berteknologi tinggi itu pula boleh menyumbang kepada pengurangan jejak karbon.

Menerusi hantaran di Facebook rasmi baginda hari ini, SPG berkenaan yang dibina dengan kos RM4.7 bilion itu telah siap sepenuhnya dan memulakan operasi komersial pada 1 Jan, 2021.

Pembinaan SPG itu yang merupakan gabungan usaha sama antara Tenaga Nasional Bhd (TNB) dan SIPP Energy Sdn Bhd, dijangka menjadi satu mercu tanda pembangunan industri penjanaan elektrik di Johor dan selatan tanah air.

“Stesen ini juga menyediakan infrastruktur pembekalan tenaga elektrik yang mencukupi, berdaya harap serta stabil, sekali gus mampu menyakinkan pelabur untuk mengeluarkan modal menjalankan perniagaan di Johor,” menurut hantaran itu.

Sementara itu, TNB dalam satu kenyataan berasingan berkata Sultan Ibrahim menghabiskan masa kira-kira sejam di stesen berkenaan yang merupakan loji janakuasa komersial pertama di dunia yang menggunakan turbin gas 9HA.02 terbaharu dan berteknologi paling cekap dihasilkan oleh General Electric (GE).

“Sultan Ibrahim Power Plant menyalurkan 1,440 megawatt (MW) bekalan elektrik kepada Grid Nasional menerusi dua loji janakuasa turbin gas kitar padu (Combined Cycle Gas Turbine), masing-masing berkapasiti 720 MW mulai awal 2021.

“Ia menjadi satu daripada mercu tanda pembangunan industri penjanaan elektrik di Johor dan selatan tanah air dengan mengukuhkan lagi kapasiti penjanaan di Semenanjung Malaysia kepada 26,744.8 MW,” tambah TNB.

Syarikat utiliti itu berkata penjanaan tenaga dengan kaedah kitar padu Sultan Ibrahim Power Plant ini adalah teknologi alternatif mesra alam yang selaras dengan aspirasi TNB dalam mementingkan pembangunan mampan dan keharmonian alam.

Sultan Ibrahim Power Plant, yang dikendalikan dan disenggara sepenuhnya oleh anak syarikat TNB Power Generation Sdn Bhd (TNB Genco) dan TNB Repair and Maintenance Sdn Bhd (Remaco), juga telah mendapat pengiktirafan sebagai Plant of the Year 2021 oleh penerbitan industri penjanaan kuasa antarabangsa berpangkalan di Amerika Syarikat, POWER Magazine pada Julai 2021.- BERNAMA


Penyokong tidak dibenar hadir ke pusat penamaan calon esok – SPR

MELAKA 7 Nov – Para penyokong calon Pilihan Raya Negeri (PRN) Melaka tidak dibenarkan hadir ke pusat penamaan calon esok, kata Suruhanjaya Pilihan Raya (SPR).

Setiausaha SPR Datuk Ikmalrudin Ishak berkata, aktiviti berkumpul atau perarakan oleh penyokong calon bertanding juga adalah tidak dibenarkan sama sekali di mana-mana tempat sepanjang hari penamaan itu.

“SPR menyeru kepada semua calon dan parti-parti politik yang terlibat agar sentiasa mematuhi undang-undang, peraturan, tata etika dan arahan yang dikeluarkan oleh SPR, Polis Diraja Malaysia (PDRM), Kementerian Kesihatan Malaysia (KKM) dan Pihak Berkuasa Tempatan (PBT) pada Hari Penamaan Calon,” katanya dalam satu kenyataan.

Dalam pada itu, beliau memaklumkan kertas penamaan calon bagi PRN Melaka boleh dikemukakan bermula dari jam 9 hingga 10 pagi kepada Pegawai Pengurus Pilihan Raya di 28 Pusat Penamaan Calon yang telah ditetapkan.

Katanya, hanya calon, pencadang dan penyokong atau mana-mana dua orang atau seorang daripada itu sahaja yang diperkenan menyerahkan kertas penamaan itu.

Katanya lagi, bagi memudahkan proses penamaan calon, SPR turut menyeru kepada bakal-bakal calon yang ingin bertanding agar mengisi dan membuat semakan awal pengisian borang dengan Pejabat Pegawai Pengurus atau Pejabat Pilihan Raya Negeri Melaka.

Selain itu, ujarnya, bakal-bakal calon juga disarankan untuk membuat pembayaran deposit lebih awal dan perlu membawa resit pembayaran pada hari penamaan.


Hujan berterusan diramal di Kelantan, Terengganu mulai Jumaat

KUALA LUMPUR, 4 Jan – Jabatan Meteorologi Malaysia (MetMalaysia) mengeluarkan amaran hujan berterusan tahap waspada di beberapa kawasan di Kelantan dan Terengganu yang dijangka bermula Jumaat ini.

MetMalaysia dalam kenyataan hari ini memaklumkan amaran yang berkuat kuasa hingga Sabtu itu melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai di Kelantan.

Dalam kenyataan sama, MetMalaysia turut memaklumkan amaran hujan berterusan tahap waspada yang dikeluarkan sebelum ini bagi beberapa kawasan di Sabah dan Sarawak kini ditamatkan.

Di Sarawak, amaran tersebut ditamatkan di Kuching, Serian, Samarahan, Sri Aman, Betong, Sarikei, Sibu dan Mukah termasuk kawasan Tanjung Manis, Daro, Matu dan Dalat.


Projek mega yang merancakkan kembali ekonomi diteruskan – PM

MUAR 28 Jun – Beberapa projek mega yang dirancang oleh kerajaan sebelum ini dan tidak memerlukan peruntukan tambahan akan diteruskan bagi menyediakan peluang ekonomi dalam usaha kerajaan merancakkan ekonomi negara yang terjejas akibat COVID-19, kata Perdana Menteri Tan Sri Muhyiddin Yassin.

“Walaupun negara berhadapan dengan masalah (COVID-19) sehingga menyebabkan kos perbelanjaan kita besar tetapi satu strategi kita adalah untuk menyediakan peluang-peluang ekonomi seperti meneruskan projek-projek raksasa (mega) yang sudah pun diputuskan dahulu.

“Contohnya, projek Laluan Rel Pantai Timur (ECRL) yang melibatkan perbelanjaan RM40 bilion, projek lain yang telah diluluskan dahulu dan tidak memerlukan perbelanjaan tambahan baharu, memang tidak dihentikan, diteruskan…termasuklah yang kita telah putuskan seperti projek Kereta Api Berkelajuan Tinggi (HSR) Kuala Lumpur-Singapura yang akan berhenti di stesen, antaranya Hab Pendidikan Pagoh,” kata Muhyiddin, yang juga Ahli Parlimen Pagoh.

Muhyiddin ketika mengulas mengenai HSR berkata sebagai Perdana Menteri dalam pentadbiran baharu, beliau telah meneliti balik dan mendapati ada keperluan untuk diteruskan tetapi butiran mengenai projek tersebut masih dalam proses perincian oleh kedua-dua kerajaan.

Pada masa yang sama, Perdana Menteri juga mengalu-alukan pihak swasta yang mahu menyertai projek berkenaan, sekaligus membantu dalam mengurangkan beban kos kerajaan dalam projek HSR.

Bulan lepas, kerajaan Malaysia dan Singapura bersetuju dan bersepakat untuk menangguhkan lagi projek HSR sepanjang 350 kilometer itu, yang sepatutnya berakhir pada 31 Mei lepas tetapi dilanjutkan sehingga penghujung Disember.

Dalam kenyataan berkaitan sebelum ini, Menteri Kanan yang juga Menteri Perdagangan Antarabangsa dan Industri Datuk Seri Mohamed Azmin Ali berkata kerajaan akan mengadakan perbincangan baharu dengan Singapura merangkumi beberapa cadangan perubahan yang membabitkan aspek komersial serta teknikal projek.


FAM perlu jaminan kerajaan anjur kelayakan Piala Asia 2023

KUALA LUMPUR, 16 Jan – Hasrat Persatuan Bolasepak Malaysia (FAM) untuk menjadi tuan rumah pusingan ketiga Kelayakan Piala Asia 2023 yang dijadualkan Jun ini, perlu ‘restu’ kerajaan untuk direalisasikan.

Menurut Timbalan Presiden FAM Datuk Mohd Yusoff Mahadi, prosedur operasi standard (SOP) berkaitan COVID-19 seperti kuarantin kepada mana-mana individu yang memasuki negara menjadi antara kekangan dalam meyakinkan Konfederasi Bola Sepak Asia (AFC).

“Kita (FAM) memang sedang berusaha menjadi tuan rumah, tetapi saya ada maklumat yang mungkin faktor kuarantin dan SOP (COVID-19) akan menjadi sedikit halangan untuk bidaan kita. Ada kerisauan di pihak AFC jika kerajaan tidak benarkan pertandingan kalau berlaku peningkatan kes secara tiba-tiba.

“Sekiranya dapat jaminan bahawa pertandingan ini tetap akan dilaksanakan, kita rasa mempunyai peluang yang cerah untuk pusingan kelayakan ini diadakan di Malaysia tahun ini,” katanya kepada pemberita baru-baru ini.

Mohd Yusoff berkata FAM tiada masalah dari segi kos penganjuran, namun jaminan kerajaan dianggap mustahak dalam merealisasikan impian itu supaya skuad Harimau Malaya mempunyai kelebihan beraksi di laman sendiri.

Sebelum ini, FAM berhasrat untuk menjadi satu tuan rumah daripada enam venue berpusat yang akan ditawarkan kepada 24 pasukan bertanding demi sasaran layak ke kejohanan utama di China pada 2023.

Pada pusingan ketiga kelayakan itu, sebanyak 24 pasukan akan diundi dalam enam kumpulan dengan hanya 11 pasukan terbaik berpeluang menyertai 13 pasukan yang telah pun melayakkan diri ke Piala Asia 2023 yang dijadual diadakan di China tahun hadapan bermula 16 Jun hingga 16 Julai.- BERNAMA


Penternak ayam disaran guna kaedah reban tertutup

TABOH NANING 18 Jun – Penternak dan pemilik ladang ternakan ayam di negara ini disarankan untuk menggunakan keadah reban tertutup bagi menghasilkan pengeluaran ayam yang lebih berkualiti.

Timbalan Ketua Setiausaha (Pembangunan) Kementerian Pertanian dan Industri Makanan (MAFI), Datuk Badrul Hisham Mohd berkata, inovasi yang dijalankan itu mampu meningkatkan mutu kebersihan ladang daripada masalah bau dan lalat.

“Kerajaan serius menjadikan industri penternakan ayam lebih kompetitif yang mana ia bukan sahaja bagi keperluan tempatan malah untuk pasaran eksport yang perlu kita imbangkan bagi menjana ekonomi negara,” katanya.

Beliau berkata demikian pada sidang media selepas mengadakan lawatan ke Kilang Ternakan Ayam Leong Hup, di Taboh Naning, di sini hari ini.

Mengulas lanjut, beliau berkata, negara mampu memperoleh sekurang-kurangnya RM500 juta setahun hasil eksport ayam ke luar negara yang dianggap penting dalam membantu negara menjana pendapatan.

“Maka sebab itulah kita mendengar rintihan dan keluhan daripada persatuan serta wakil penternak ayam di negara ini untuk membenarkan semula eksport sebelum ini dimansuhkan kerajaan.

“Biarpun setakat ini hanya eksport pembenihan ayam dimansuhkan kerajaan kita memberi jaminan stok bekalan ayam menjelang awal hingga akhir bulan ini akan kembali normal,” katanya.


Mahkamah kembalikan pasport Ahmad Zahid untuk mengerjakan umrah

KUALA LUMPUR, 8 April – Bekas Timbalan Perdana Menteri Datuk Seri Dr Ahmad Zahid Hamidi, kini boleh mengerjakan ibadah umrah selepas Mahkamah Tinggi di sini hari ini, membenarkan permohonannya agar pasportnya dikembalikan.

Hakim Mahkamah Tinggi Datuk Collin Lawrence Sequerah membenarkan permohonan Presiden UMNO itu selepas Timbalan Pendakwa Raya Datuk Raja Rozela Raja Toran berkata pihak pendakwaan tidak menerima arahan bagi membantah permohonan itu.

Beliau seterusnya berkata memandangkan tarikh Ahmad Zahid menunaikan umrah bertembung dengan tarikh perbicaraan pada 26 hingga 28 April, maka hari yang dilapangkan itu perlu diganti dengan tarikh baharu.

Terdahulu, peguam Ahmad Zahid, Hisyam Teh Poh Teik berkata pihak pembelaan berharap pasport anak guamnya itu akan dikeluarkan hari ini kerana dia memerlukannya untuk permohonan visanya.

“Anak guam saya akan berlepas dari 21 April hingga 30 April dan berjanji bahawa pasport akan dikembalikan sebelum 5 Mei,” katanya.

Sebelum ini, mahkamah menetapkan 23-26 Mei, 27-30 Jun, 4-7 Julai, 22, 23, 29 dan 30 Ogos, 19-22 dan 26-29 Sept, 17-20 dan 31 Okt, serta 1-3 Nov, 7-10 Nov untuk perbicaraan.

Pada 13 April, Ahmad Zahid akan memberi keterangan dalam perbicaraan pembelaannya terhadap 47 pertuduhan pecah amanah jenayah, rasuah dan pengubahan wang haram membabitkan dana Yayasan Akalbudi.

Pada 24 Jan tahun ini, Hakim Sequerah memerintahkan Ahmad Zahid membela diri terhadap semua pertuduhan selepas mendapati pihak pendakwaan berjaya membuktikan kes prima facie.

Pada Oktober tahun lepas, Mahkamah Tinggi membenarkan pemulangan sementara pasportnya bagi membolehkan beliau menerima rawatan perubatan untuk sakit belakang dan leher daripada pakar terkemuka di Munich, Jerman.- BERNAMA


Warongku sasar 3,500 usahawan peroleh manfaat RM3.11 juta

Menterinya Datuk Seri Dr Wan Junaidi Tuanku Jaafar berkata daripada jumlah tersebut seramai 2,000 penjaja dan peniaga kecil telah menyertai platform Warongku sebagai ‘e-merchant’ manakala baki 1,500 lagi sedang dilaksanakan.

Warongku adalah Program Pembangunan Penjaja dan Peniaga Melalui Smart Digital Terminal anjuran MEDAC menerusi agensinya SME Corp Malaysia. Ia merupakan kesinambungan kepada projek ‘e-runner’ iaitu ‘Warong Rider’.

Wan Junaidi berkata Warongku adalah salah satu inisiatif pendigitalan seiring dengan hasrat kerajaan dalam menggalakkan perniagaan secara dalam talian (e-dagang) di bawah Pelan Jana Semula Ekonomi Negara (PENJANA) dengan peruntukan dana berjumlah RM700 juta.

“Di bawah program Warongku, MEDAC menerusi SME Corp Malaysia berusaha untuk membantu golongan penjaja, peniaga kecil dan usahawan dari sektor tidak formal untuk mengadaptasi teknologi digital, seterusnya memasarkan produk secara dalam talian.

“Justeru, Warongku dengan kerjasama platform pesanan dan penghantaran makanan secara dalam talian yang dibangunkan Idea Creative Technology Sdn Bhd (ICTSB) dilihat mampu merealisasikan hasrat kementerian ini,” katanya ketika berucap pada majlis pelancaran platfrom tersebut, di sini, hari ini.

Menurutnya, platform Warongku turut mendapat sokongan penuh dan kerjasama daripada Gabungan Persatuan-Persatuan Penjaja dan Peniaga Kecil Melayu Malaysia (GPPPKMM) sebagai rakan strategik program tersebut selain penglibatan beberapa rakan strategik lain iaitu Koperasi Perkhidmatan Pelajaran Nasional Berhad (KOPENAS), Celcom Axiata Bhd, Pos Malaysia Bhd, Kiple Pay Sdn Bhd dan TNG Digital Sdn Bhd (Touch ‘N’ Go).

Program Warongku direka dengan objektif untuk meningkat dan melonjakkan pendapatan usahawan mikro dan usahawan informal serta penjaja dan peniaga kecil melalui jualan dalam talian dan memberi kesedaran serta menggalakkan penggunaan aplikasi digital dalam kalangan mereka untuk pemasaran yang lebih luas dan  transaksi yang lebih bersistematik.

Sehingga kini, seramai 70 perusahaan kecil dan sederhana (PKS) telah dipilih untuk menyertai latihan di bawah program tersebut dengan tujuan memberi pendedahan penggunaan platform Warongku yang berlangsung pada 25 dan 26 Mac di Kuching, Sarawak.

Wan Junaidi berharap agar semua penjaja dan peniaga kecil di seluruh Malaysia dapat mengambil peluang mendaftarkan perniagaan mereka masing-masing secara digital dalam platform Warongku ini melalui pautan www.warongku.my


Agong berangkat hadir hari kedua Mesyuarat Majlis Raja-raja ke-258

KUALA LUMPUR, 10 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat menghadiri hari kedua Mesyuarat Majlis Raja-Raja ke-258 di Istana Negara.

Mesyuarat kali ini berlangsung selepas kali terakhir diadakan pada 24 Nov dan 25 Nov 2021, yang dipengerusikan Sultan Kedah Al Aminul Karim Sultan Sallehuddin Sultan Badlishah.

Turut berangkat ke mesyuarat itu ialah Raja Perlis Tuanku Syed Sirajuddin Putra Jamalullail, Sultan Selangor Sultan Sharafuddin Idris Shah, Sultan Perak Sultan Nazrin Shah, Yang Dipertuan Besar Negeri Sembilan Tuanku Muhriz Almarhum Tuanku Munawir dan Sultan Kedah Al Aminul Karim Sultan Sallehuddin Sultan Badlishah.

Selain itu, turut berangkat Pemangku Raja Pahang Tengku Hassanal Ibrahim Alam Shah Al-Sultan Abdullah dan Tengku Mahkota Kelantan Tengku Dr Muhammad Faiz Petra Sultan Ismail Petra.

Pada mesyuarat itu, Raja-Raja Melayu diiringi Menteri Besar masing-masing, manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Premier.- BERNAMA


Polis rampas pelbagai jenis dadah bernilai RM3.67 juta

KULIM, 31 Jan.- Polis merampas pelbagai jenis dadah bernilai RM3.67 juta selepas menahan tiga lelaki dan seorang wanita dalam tiga serbuan berasingan di sekitar Kedah dan Pulau Pinang pada 27 Januari lalu.

Pengarah Jabatan Siasatan Jenayah Narkotik (JSJN) Bukit Aman, Datuk Razarudin Husain berkata, semua suspek berumur 32 hingga 33 tahun itu ditahan dalam satu operasi khas yang dilancarkan JSJN Bukit Aman dan JSJN Kedah.

“Dalam serbuan secara serentak selama satu jam yang bermula 10.45 pagi itu, kita berjaya merampas dadah jenis ekstasi seberat 11.18 kilogram (kg); ketamin (17.8 kg); Erimin 5 (20.22 kg); minuman jus (20.15 kg) dan dadah jenis ‘mushroom’ seberat 410 gram.

“Polis turut merampas pelbagai aset sindiket yang bernilai RM488,400 antaranya tujuh kereta, sebuah motosikal berkuasa tinggi dan wang tunai berjumlah RM4,000,” katanya pada sidang media di Ibu Pejabat Polis Daerah (IPD) Kulim di sini, hari ini.

Katanya, kumpulan yang aktif sejak hujung September tahun lalu itu disyaki menjalankan aktiviti pembungkusan dadah untuk kegunaan parti persendirian dan untuk pasaran di sekitar Kedah dan Pulau Pinang yang dianggarkan mampu digunakan oleh 198,036 penagih dadah.

“Penahanan semua suspek ini adalah susulan tangkapan yang dibuat pada Julai. Kita percaya mereka ini ada kaitan dengan sindiket di Selangor dan siasatan akan diteruskan dalam usaha untuk memutuskan sindiket bekalan dadah ini.

“Hasil ujian saringan urin juga mendapati dua suspek positif dadah jenis syabu dan ketamin. Semua suspek ditahan reman selama tujuh hari sehingga 3 Februari dan kes disiasat di bawah Seksyen 39B Akta Dadah Berbahaya 1952,” katanya.


PRN Sarawak: GPS umum senarai penuh calon 4 Dis – Abang Johari

MIRI 24 Nov – Senarai penuh calon daripada Gabungan Parti Sarawak (GPS) yang bakal bertanding pada Pilihan Raya Negeri (PRN) Sarawak akan diumumkan pada 4 Dis ini, kata Pengerusinya Tan Sri Abang Johari Tun Openg.

Ketua Menteri Sarawak itu berkata GPS sememangnya sudah bersedia untuk menghadapi PRN, malah gabungan itu kini dalam peringkat akhir untuk menetapkan calon yang akan bertanding.

“GPS memang sudah bersedia… hanya tinggal untuk final tune sahaja. Kita akan umum senarai calon dua hari sebelum hari penamaan calon, saya akan umum semua terus,” katanya kepada media selepas menghadiri majlis membuka tirai Kompleks Sekolah Sri Mawar yang baharu di South Lake Bandar Baru Permyjaya, Kuala Baram, di sini hari ini.

Suruhanjaya Pilihan Raya (SPR) hari ini menetapkan tarikh penamaan calon bagi PRN Sarawak pada 6 Dis, dengan undi awal pada 14 Dis, manakala 18 Dis ditetapkan sebagai hari mengundi, yang akan melibatkan keseluruhan 1,252,014 pemilihan berdaftar.

Terdahulu, Abang Johari semasa berucap di majlis pecah tanah projek perumahan mampu milik Vista Perdana Fasa 3 di Permyjaya di sini berkata, adalah penting bagi Sarawak ditadbir oleh kerajaan negeri yang stabil dan mampu berkhidmat untuk rakyat.

Beliau berkata GPS adalah sebuah kerajaan negeri yang paling stabil kerana kumpulan pemimpin dan ahli politiknya yang komited untuk berkhidmat kepada rakyat.

“Kita juga menolak budaya ‘katak’ (lompat parti). Orang Sarawak tak mahu ‘katak’ (pemimpin lompat parti) dan mujur di negeri ini tidak banyak ‘katak’,” katanya menambah Sarawak juga bukan sahaja mahu kerajaan negeri yang stabil, malah kerajaan Persekutuan yang stabil.

Program itu turut dihadiri Menteri Perumahan dan Kerajaan Tempatan (KPKT) Datuk Seri Reezal Merican Naina Merican dan Menteri Kerajaan Tempatan dan Perumahan Sarawak Datuk Seri Prof Dr Sim Kui Hian.

Pada majlis itu Abang Johari dan Reezal Merican turut menyaksikan pemeteraian memorandun persefahaman (MoU) antara Syarikat Perumahan Negara Berhad (SPNB) dengan Kumpulan Syarikat Naim (NAIM).

Secara keseluruhan pembangunan Projek Vista Perdana dianggarkan merangkumi 2,446 unit rumah dengan komposisi saiz rumah antara 750 hingga 1,276 kaki persegi dengan projek fasa 3 melibatkan 694 unit rumah teres setingkat berkeluasan 900 kaki persegi. – BERNAMA


200 terima bantuan program No Hungry Child Campaign

Begitu luahan suri rumah, Nur Syakilla Shamsudin, 29, selepas menerima bantuan daripada pertubuhan bukan kerajaan (NGO), Yayasan Kebajikan Budimas di Perkampungan Portugis, di sini, hari ini.

Nur Syakilla antara 200 penerima bantuan menerusi Program No Hungry Child Campaign yang turut dianjurkan bersama Jawatankuasa Pembangunan dan Keselamatan Kampung (JPKK) Perkampungan Portugis dan Jawatankuasa Pembangunan dan Penyelarasan Dewan Undangan Negeri (JAPERUN) Banda Hilir.

Ibu kepada dua cahaya mata itu berkata, meskipun berdepan kesempitan hidup dia tidak menerima sebarang bantuan daripada mana-mana pihak sebelum ini.

“Untuk kami tidak kisah sangat, tetapi kalau susu anak memang pihak hospital ada bagi namun terpaksa membeli sendiri sekotak kira-kira RM27 hingga RM30 sekotak,” katanya.

Sementara itu, James Savage, 67, yang bekerja sebagai nelayan lebih 10 tahun turut melahirkan perasaan sama apabila menerima bantuan makanan asas.

“Sejak diserang angin ahmar, saya sudah tidak boleh ke laut lagi dan berharap lebih banyak bantuan diberikan untuk meringankan beban keluarga,” katanya.

Dalam pada itu Ketua Pegawai Eksekutif Yayasan Kebajikan Budimas, Anne Rajasaikaran berkata, menerusi kempen berkenaan pihaknya menumpukan bantuan terhadap keluarga yang kurang berkemampuan.

Bagi Penyelaras JAPERUN Bandar Hilir, Seah Lee Kah Sean berkata, pihaknya akan mengenal pasti lebih ramai keluarga yang memerlukan bantuan di saat kesukaran ini.


Khairy Jamaluddin mula tugas rasmi sebagai Menteri Kesihatan

PUTRAJAYA 30 Ogos – Usai mengangkat sumpah jawatan di Istana Negara hari ini, Khairy Jamaluddin terus melapor diri di Kementerian Kesihatan (KKM), di sini, untuk memulakan tugas secara rasmi sebagai Menteri Kesihatan.

Kedatangan Ahli Parlimen Rembau itu yang berbaju Melayu hitam lengkap bersamping hitam bersulam benang warna keemasan ke bangunan Kementerian Kesihatan pada 5.15 petang disambut Ketua Pengarah Kesihatan Tan Sri Dr Noor Hisham Abdullah.

Turut sama melapor diri pada hari ini ialah Timbalan Menteri Kesihatan I Datuk Dr Noor Azmi Ghazali dan Timbalan Menteri Kesihatan II Datuk Aaron Ago Dagang.

Selepas mengimbas pas kerja, Khairy yang memegang jawatan Menteri Sains, Teknologi dan Inovasi dalam pentadbiran terdahulu, memasuki pejabatnya di Tingkat 13 dan kemudian menyertai mesyuarat bersama pengurusan kanan KKM.

Khairy bersama 29 menteri dan 37 timbalan menteri mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini.


Pendekkan tempoh kuarantin, atasi masalah kekurangan lembu korban

TABOH NANING 18 Jun – Tempoh kuarantin lembu dari Thailand yang disingkatkan dari 30 kepada hanya 14 hari dijangka mampu menangani isu kekurangan stok ternakan itu menjelang sambutan Aidiladha nanti.

Ketua Pengarah Perkhidmatan Veterinar (DVS) Datuk Dr Norlizan Mohd Noor berkata, berikutan itu isu kekurangan stok lembu yang timbul sebelum ini dijangka dapat diselesaikan menjelang Julai hasil beberapa pendekatan yang dijalankan pihaknya.

Jelasnya antara yang dibincangkan adalah perkara berkaitan teknikal dan protokol agar urusan membawa masuk lembu dari negara itu ke Malaysia dilakukan dengan lebih lancar.

“Semalam kita sudah menghantar satu surat terkini kepada pihak Thailand untuk meminta kerjasama mereka agar membenarkan pengeluaran sijil kesihatan veterinar bagi melepaskan lembu-lembu yang telah ada dalam stesen kuarantin di Thailand.

“InsyaAllah dalam tempoh yang terdekat sebelum raya korban isu dalam perkara ini mampu diselesaikan,” katanya kepada pemberita selepas mengadakan lawatan ke ladang ternakan ayam Leong Hup di Tabuh Naning di sini hari ini.

Mengulas lanjut Dr Norlizan berkata, setakat ini negara hanya mampu membekalkan 38,000 ekor lembu berbanding permintaan 42,000 pada sambutan Aidiladha nanti.


Pemergian Tun Rahah satu kehilangan besar negara – Dr Mahathir

KUALA LUMPUR, 19 Dis – Allahyarhamah Tun Rahah Mohamed Noah banyak menabur jasa dalam membantu suaminya, Tun Abdul Razak Hussein ketika menjadi Perdana Menteri Kedua, kata bekas Perdana Menteri Tun Dr Mahathir Mohamad.

Dr Mahathir yang mempunyai hubungan akrab dengan keluarga Tun Razak itu menyifatkan Allahyarhamah sebagai antara generasi merdeka terakhir yang tidak ternilai jasa dan sumbangannya kepada negara.

“Dia membantu Tun Razak (Tun Abdul Razak Hussein) semasa Tun Razak jadi Perdana Menteri (Kedua)…,” kata Dr Mahathir yang kelihatan tidak mampu menahan sebak dan mengalirkan air mata ketika ditemui selepas memberi penghormatan terakhir di Masjid Ar-Rahah di Kampung Kerinchi.

Dr Mahathir, yang ditemani isteri, Tun Dr Siti Hasmah Mohamad Ali dan anaknya, Datuk Seri Mukhriz adalah antara pemimpin negara dan kenalan yang hadir memberi penghormatan terakhir kepada Allahyarhamah.

Di sebalik tugasnya sebagai seorang isteri kepada pemimpin utama negara, Tun Rahah membuktikan bahawa kaum wanita juga boleh memberi sumbangan berkesan kepada pembangunan negara dengan membabitkan diri dalam beberapa kegiatan kaum wanita di negara ini.

Beliau aktif dalam pergerakan Ibu UMNO (kini Wanita UMNO) dan pernah menjadi pengasas pergerakan Wanita UMNO Petaling Jaya, selain cenderung dengan kerja-kerja kebajikan khususnya yang memberi manfaat kepada kaum wanita.

“Sudah pasti sumbangan Tun Rahah kepada negara sangat-sangat besar, terutamanya sebagai seorang yang telah membantu Tun Razak membina semula negara,” katanya.

Beberapa ahli politik pembangkang turut hadir memberi penghormatan terakhir antaranya seperti Ahli Dewan Undangan Negeri (ADUN) Ketari Young Syefura Othman, Ahli Parlimen Seputeh Teresa Kok, Ahli Parlimen Bakri Yeo Bee Yin dan Ahli Parlimen Lembah Pantai Ahmad Fahmi Mohamed Fadzil.

Mewakili Wanita DAP, Young Syefura menyifatkan kecekalan dan keperibadian Allahyarhamah sebagai ibu tunggal yang membesarkan lima orang anaknya adalah contoh seorang wanita tabah.

“Beliau ialah wanita yang disegani, wanita yang cekal kerana telah berjaya membesarkan anak-anak apabila kehilangan suami pada usia muda. Kehilangan beliau adalah kehilangan besar kepada negara dan juga kepada wanita hari ini,” katanya.

Sementara itu, Ahli Parlimen Pandan Datuk Seri Dr Wan Azizah Wan Ismail ketika ditemui kagum dengan ketabahan Tun Rahah yang mendidik anak-anaknya ketika suaminya, Tun Abdul Razak sedang melawan penyakit leukemia.

Dalam pada itu, Yang Dipertua Dewan Negara Tan Sri Dr Rais Yatim berkata Allahyarhamah Tun Rahah merupakan lambang seorang isteri yang sukar ditandingi atas sifat-sifat mulia, lemah lembut dan pendekatan beliau bersama suami.

Pemergian Tun Rahah jelas dirasai rakyat negara ini dan bagi Menteri Pengangkutan Datuk Seri Dr Wee Ka Siong, Malaysia kehilangan seorang tokoh wanita yang tiada tolok bandingnya.- BERNAMA


Azalina serah kepada mahkamah isu cabar pelantikan Speaker, Timbalan

KUALA LUMPUR 25 Julai – Timbalan Yang Dipertua Dewan Rakyat Datuk Seri Azalina Othman Said menyerahkan kepada mahkamah untuk mengadili tuntutan saman yang dikemukakan terhadap beliau dan Yang Dipertua Dewan Rakyat Datuk Azhar Azizan Harun.

Bagaimanapun Azalina menegaskan peletakan jawatan Ahli Parlimen Teluk Intan Nga Kor Ming sebagai Timbalan Yang Dipertua Dewan Rakyat berlaku sebelum usul pelantikan dirinya dibaca di bawah Peraturan Mesyuarat 6 Dewan Rakyat.

“Memandangkan perkara pada masa ini berada dalam pertimbangan mahkamah, saya juga sebagai seorang pengamal undang-undang, menyerahkan kepada pihak mahkamah bagi mengadili perkara tersebut,” katanya dalam kenyataan hari ini.

Azalina juga berkata Perkara 63 (1) Perlembagaan Persekutuan menyatakan bahawa sebarang prosiding dalam majlis Parlimen atau jawatankuasa yang ada tidak boleh dipersoalkan di mana-mana mahkamah.

Jelasnya situasi sama dapat dilihat dalam kes mahkamah tertinggi membabitkan bekas Speaker Dewan Undangan Negeri Perak V Sivakumar dan Datuk R Ganesan.

“(Dalam kes itu) mahkamah memutuskan bahawa sesuatu yang tidak boleh dipertikaikan ialah Dewan mempunyai kuasa untuk memilih atau memecat speaker dan isu siapa yang dilantik secara sah sebagai speaker adalah terletak di luar bidang kuasa mahkamah untuk membuat penghakiman,” katanya.

Pada Khamis, bekas Perdana Menteri Tun Dr Mahathir Mohamad bersama empat lagi plaintif memfailkan tindakan undang-undang bagi mencabar kesahihan pelantikan Azhar dan Azalina bagi kedua-dua jawatan itu.

Turut dinamakan sebagai plaintif ialah bekas Menteri Besar Kedah Datuk Seri Mukhriz Mahathir, bekas Menteri Pendidikan Dr Maszlee Malik, Ahli Parlimen Kubang Pasu Datuk Wira Amiruddin Hamzah dan Ahli Parlimen Sri Gading Datuk Dr Shahruddin Md Salleh.

Mereka memohon deklarasi bahawa kerusi Yang Dipertua Dewan Rakyat sejak 13 Julai lepas masih kosong dan pelantikan Azhar dan Azalina itu adalah tidak sah kerana ia tidak berperlembagaan dan/atau bercanggah dengan Perlembagaan Persekutuan dan/atau Peraturan 3,4, 6 dan 47 Peraturan-Peraturan Majlis Mesyuarat Dewan Rakyat dan/atau kedaulatan undang-undang.


MH2664: MAB fail laporan kejadian mandatori kepada CAAM

KUALA LUMPUR, 11 April – Malaysia Airlines Bhd (MAB) hari ini berkata pihaknya telah memfailkan Laporan Kejadian Mandatori kepada Pihak Berkuasa Penerbangan Awam Malaysia (CAAM), susulan isu teknikal dalam insiden yang membabitkan penerbangan pesawat MH2664.

Pesawat itu berpatah balik ke Lapangan Terbang Antarabangsa Kuala Lumpur (KLIA) semasa dalam perjalanan ke Tawau, pada Ahad lepas (3 April).

MAB dalam satu kenyataan hari ini berkata laporan itu difailkan seperti yang diperlukan di bawah Peraturan 165 Peraturan Penerbangan Awam 2016 untuk tindakan oleh CAAM sebagai sebahagian daripada keperluan pemantauan dan resolusi keselamatan.

Sepanjang minggu lepas, syarikat penerbangan itu telah bekerjasama rapat dengan CAAM untuk mengenal pasti punca kejadian, serta mengkaji tindakan yang diambil oleh juruterbangnya.

“Syarikat penerbangan itu menafikan sekeras-kerasnya dakwaan mengenai sebarang tindakan menyembunyikan maklumat daripada orang ramai tetapi sebaliknya, sentiasa mematuhi prosedur standard yang diperlukan.

MAB menegaskan bahawa ia sentiasa komited sepenuhnya dalam memastikan keselamatan penumpang dan mematuhi agar semua langkah pembaikan seperti yang digariskan oleh CAAM, dapat dilaksanakan dengan segera.

Semalam, Ketua Pegawai Eksekutif CAAM Datuk Chester Voo dilaporkan berkata isu teknikal yang berlaku semasa penerbangan itu adalah disebabkan faktor malfungsi sistem pitot-statik, iaitu alat yang digunakan untuk mengukur perbezaan tekanan udara bagi menentukan kelajuan dan ketinggian.


Pemandu lori lawan arus direman empat hari

JOHOR BAHRU, 4 Jan – Pemandu lori yang dipercayai memandu melawan arus dan berada di bawah pengaruh alkohol di Kilometer 5.5 Lebuh Raya Linkedua, petang semalam, direman selama empat hari mulai hari ini hingga Sabtu.

Perintah reman terhadap lelaki berumur 41 tahun itu dikeluarkan oleh Majistret Nurzihan Abdul Rehman di Mahkamah Majistret di sini, bagi membantu siasatan di bawah Seksyen 44 (1) Akta Pengangkutan Jalan 1987.

Semalam, Ketua Polis Daerah Iskandar Puteri ACP Rahmat Ariffin dilaporkan berkata lelaki berkenaan ditahan petang semalam selepas menerima laporan mengenai sebuah lori yang dipandu melawan arus di Linkedua, Iskandar Puteri, sehingga menyebabkan kemalangan ke atas dua kereta yang datang dari arah bertentangan.

Menurut siasatan awal, kejadian pada 4.30 petang itu dipercayai berlaku apabila pemandu lori berkenaan dalam perjalanan dari Kulai menghala ke Pelabuhan Tanjung Pelepas tetapi telah terlepas susur ke Pelabuhan Tanjung Pelepas.

Beliau berkata pemandu lori berkenaan kemudiannya memandu melawan arus untuk masuk semula ke susur Pelabuhan Tanjung Pelepas dan bertembung dengan dua kereta jenis Mercedes Benz dan Nissan Almera, yang berada di laluan itu sehingga menyebabkan seorang daripada pemandu kereta berkenaan cedera.


Mayat nelayan kita ditemukan di Pulau Rupat?

AYER KEROH 20 Jan – Satu mayat lelaki lengkap berpakaian ditemukan pihak berkuasa Indonesia di Pulau Rupat, Indonesia kira-kira jam 11.30 pagi tadi.

Ketua Polis Melaka Datuk Abdul Majid Mohd Ali berkata, pihaknya bagaimanapun belum dapat memastikan sama ada ia adalah mayat seorang nelayan Malaysia yang dikhuatiri hilang selepas keluar menjaring di perairan Selat Melaka, berhampiran Pulau Undan sejak 13 Januari lalu.

“Polis Indonesia memaklumkan mayat terbabit ditemui lengkap berpakaian dan dipercayai sudah meninggal dunia dalam tempoh empat hingga lima hari lalu berdasarkan keadaan mayat yang sudah reput.

Beliau berkata demikian ketika ditemui pemberita selepas Majlis Penyampaian Sumbangan Kit Makanan oleh Speaker Dewan Undangan Negeri (DUN), Datuk Seri Ab Rauf Yusoh kepada petugas barisan di Plaza Tol Ayer Keroh, di sini, hari ini.

Tambahnya, siasatan dijangka mengambil masa kira-kira seminggu sebelum dapat disahkan adakah mayat yang ditemui itu mempunyai kaitan dengan kehilangan nelayan di Melaka.

Mengulas lanjut, Abdul Majid berkata, sekiranya siasatan itu membuktikan mayat berkenaan mempunyai kaitan dengan kehilangan nelayan di negeri ini, pihaknya akan membuat permohonan bagi membawa pulang mayat berkenaan.

Dalam perkembangan sama, beliau berkata, pihak polis turut masih belum dapat mengesahkan mengenai penemuan lesen memandu atas nama ‘Ahmad Norizan Mohamad’ yang turut ditemui bersama mayat berkenaan.

Terdahulu hari ini tular di media sosial mengenai penemuan mayat lelaki berkenaan menerusi rakaman video berdurasi 20 saat memaparkan sekumpulan orang awam menemui mayat lelaki lengkap berpakaian berwarna merah dan seluar jeans terbaring di tepi pantai yang dikelilingi pokok bakau.

Semalam, polis menghentikan operasi mencari dan menyelamat (SAR) dua nelayan dari Jeti Nelayan Padang Temu, dekat sini yang dikhuatiri lemas selepas keluar menjaring ikan di perairan Selat Melaka sekitar Pulau Undan sejak 13 Januari lalu.

Ketua Polis Daerah Melaka Tengah, Asisten Komisioner Afzanizar Ahmad dipetik berkata, operasi SAR yang memasuki hari ketiga semalam sejak Ahad lalu terpaksa dihentikan kerana pasukan mencari tidak menemui petunjuk baharu kes berkenaan yang dilaporkan kepada polis petang Sabtu lalu.

Ahad lalu media melaporkan dua nelayan berkenaan, Ahmad Norizan Mohamad, 37, dan rakannya Irwan Radjab, 47, dilaporkan hilang selepas empat hari keluar menangkap ikan sekitar Pulau Undan.

Susulan laporan polis yang dibuat ahli keluarga mangsa di Balai Polis Kandang jam 6 petang Sabtu lalu, pihak berkuasa memulakan operasi SAR pada Ahad sehingga petang tadi keseluruhannya membabitkan kira-kira 60 pegawai dan anggota agensi berkaitan termasuk nelayan.


Usahawan perlu tampil ‘intai’ peluang ditawarkan kerajaan

AYER KEROH 20 Mac – Kerajaan bersedia membantu usahawan di negeri ini bagi meneroka pelbagai peluang ditawarkan kementerian dan agensi di bawahnya.

Timbalan Menteri Pembangunan Usahawan dan Koperasi (MEDAC) Datuk Wira Mas Ermieyati Samsudin berkata, menerusi beberapa agensi terlibat di bawahnya bukan sahaja dipertanggungjawabkan bagi menyediakan pembiayaan buat usahawan, malah pelbagai manfaat lain termasuk program pementoran, bimbingan dan jaringan bagi melengkapkan ekosistem bidang keusahawanan.

Menurutnya, kerjasama semua pihak terutama agensi terbabit dapat membantu golongan usahawan dari peringkat akar umbi iaitu perniagaan mikro sehingga ke peringkat tertinggi menjana pendapatan terutama dalam tempoh pasca penularan pandemik COVID-19.

“Kerjasama ini bukan saja disandarkan pada agensi semata-mata kerana ia tidak akan tercapai, jadi kolaborasi pelbagai pihak termasuk institut pengajian tinggi (IPT), sekolah dan badan bukan kerajaan (NGO) perlu ditingkatkan.

Beliau berkata demikian kepada Melaka Hari Ini selepas merasmikan Seminar Usahawan Muda 2021 bersama GABEM diadakan di Hotel MiTC, di sini sebentar tadi.

Katanya, seminar itu akan diperluas ke seluruh negeri terutama Kedah, Selangor dan Johor disebabkan permintaan yang tinggi dalam kalangan usahawan muda.

“Usaha seperti ini memperlihatkan keprihatinan dan tanggungjawab kerajaan bagi menumpukan pembangunan usahawan terutama dalam perniagaan mikro dalam tempoh pemulihan ekonomi negara.

“Ia sekali gus memartabatkan kebangkitan ekonomi Bumiputera supaya mobilisasi kuasa Melayu dapat dikuasai dan perniagaan muslim diperkasa di seluruh negara hingga ke peringkat Asia pada masa depan,” katanya.


Harga telur ayam stabil di pasaran

PUTRAJAYA 26 Ogos – Harga purata runcit telur ayam berada pada kedudukan stabil dengan harga semasa bagi gred A adalah 44 sen, gred B (40 sen) dan gred C (36 sen).

Kementerian Perdagangan Dalam Negeri dan Hal Ehwal Pengguna (KPDNHEP) dalam kenyataan hari ini berkata, harga runcit telur ayam yang dijual dalam kuantiti 30 biji lebih menjimatkan berbanding dalam kuantiti 10 biji.

Ia adalah hasil pemantauan KPDNHEP melalui pelaksanaan OPS PASAR (telur ayam) sejak 2 Ogos melibatkan pemeriksaan terhadap 136 premis iaitu 41 premis pengeluar telur dan 95 premis pemborong.

“Berdasarkan syarikat yang diperiksa, anggaran pengeluaran telur ayam dalam sehari adalah sejumlah 34 juta dan ia mampu menampung keperluan harian rakyat dengan anggaran penggunaan berjumlah 34 juta biji sehari,” menurut kenyataan itu.

Kementerian itu berkata sejumlah 136 Notis Pengesahan Maklumat Barangan (NPMB) telah dikeluarkan kepada pengeluar dan pemborong bagi mendapatkan maklumat lanjut berhubung dengan peningkatan harga berlaku di peringkat peruncit.


Tayar terpakai jadi hiasan bernilai

ASALNYA adalah untuk mengisi masa terluang dengan mengolah tayar terpakai untuk dijadikan hiasan halaman rumah, namun kini menjadi sumber pendapatan utama keluarga.

Itu kisah Muhammad Akhmal Adib, 30, bersama isteri, Nuradini Baharudin, 25, kini menempa nama sebagai antara tiga usahawan kreatif yang aktif mengusahakan kraftangan berasaskan tayar terpakai di Negeri Melaka.

Berkongsi pengalamannya Muhammad Akhmal berkata, dia terpaksa menempuh tempoh masa yang amat memeritkan selepas hilang pekerjaan sebagai jurukimpal di sebuah bengkel di Durian Tunggal selepas kerajaan menguatkuasakan Perintah Kawalan Pergerakan (PKP) susulan pandemik COVID-19.

“Majikan minta saya cari kerja lain, ketika itu saya bingung apa boleh dibuat untuk jana pendapatan dan menyara keluarga. Mungkin sudah rezeki saya olah tayar terpakai untuk dijadikan hiasan, alhamdulillah sekarang permintaan datang dari seluruh pelusuk negara.

“Hasil kerja tangan saya menarik minat jiran, apabila permintaan semakin tinggi isteri cadangkan agar produk itu dipromosikan di media sosial. Alhamdulillah, sekitar Jun kami bangkit semula dan isteri adalah pembakar semangat saya hingga ke hari ini,” katanya ketika ditemui di kediamannya, di sini.

Katanya selain daripada kreativiti dia turut meneliti teknik menghasilkan barangan perhiasan berdasarkan video yang dikongsi di platform media sosial dan carian di internet.

Sejak itu dia mula menghasilkan pelbagai jenis perhiasan berasaskan tayar terpakai seperti papan tanda, bakul, set meja kopi, karikatur angsa, katak, siput dan motosikal.

Lebih membanggakan Muhammad Akhmal mengembangkan perusahaan itu menggunakan modal sendiri tanpa sebarang pembiayaan luar dan setakat ini sudah menghasilkan hampir 2,000 unit pelbagai jenis perhiasan kraftangan.

“Kalau dulu untuk siapkan seunit pasu mengambil masa yang lama, jari kerap pula kerap luka. Tapi sekarang apabila sudah semakin mahir saya boleh siapkan 30 pasu setiap hari berbanding 10 sahaja sebelum ini.

“Tempahan banyak diterima menerusi media sosial, pelanggan daripada seluruh Semenanjung Malaysia dan majoriti boleh dikatakan mereka ini adalah guru dan mereka tinggal di kawasan Felda.

“Tidak kurang juga pelanggan dari Kedah dan Perak yang terus datang ke rumah. Penghantaran menggunakan perkhidmatan kurier tetapi kalau banyak saya akan sewa lori untuk hantar,” katanya.


Bekalan vaksin pertama selamat tiba di KLIA

KUALA LUMPUR: Pesawat khas Airbus 330-300 yang membawa bekalan kumpulan pertama 312,390 dos vaksin selamat mendarat di Lapangan Terbang Antarabangsa Kuala Lumpur (KLIA), jam 10.07 pagi ini.

Ketibaan pesawat yang membawa 312,390 dos vaksin dengan penerbangan Passenger-to-Cargo (P2C) itu disambut Menteri Kesihatan Datuk Seri Dr Adham Baba, Menteri Sains, Teknologi dan Inovasi Khairy Jamaluddin yang juga Menteri Penyelaras Program Imunisasi COVID-19 Kebangsaan, Menteri Pengangkutan Datuk Seri Dr Wee Ka Siong dan Ketua Pengarah Kesihatan Tan Sri Dr. Noor Hisham Abdullah.


Acara seni, kebudayaan semarak TMM2024

AYER KEROH 26 Mei – Beberapa program sudah dirancang Jabatan Kebudayaan dan Kesenian Negara (JKKN) Melaka sebagai persediaan mempromosikan negeri ini sempena Tahun Melawat Melaka (TMM) 2024.

Pengarahnya Ezlina Alias berkata, dengan adanya program yang dianjurkan ia secara tidak langsung dapat mempersiapkan karyawan lebih awal selain menjadi lebih kreatif.

“Sudah tentu kita di JKKN Melaka telah pun merancang beberapa program bagi menyemarakkan lagi sambutan sebelum menuju ke TMM2024 yang bakal tiba tahun depan.

“Dengan penganjuran acara seperti Program Menyemarakkan Seni Budaya dan Festival Merakyatkan Seni ia menjadi platform untuk kita menarik kedatangan pelancong ke Melaka.

Beliau ditemui Melaka Hari Ini ketika melihat persiapan panggung bagi persembahan muzikal Cak Kun Cak sempena Gegau Seni Budaya @Melaka di Kompleks JKKN Melaka, Ayer Keroh.

Ezlina berkata, sebagai persiapan menghadapi TMM2024 pihaknya turut mengadakan kolaborasi bersama agensi kerajaan dan juga pihak berkuasa tempatan (PBT) dalam penganjuran program.

“JKKN Melaka turut bekerjasama dengan agensi lain termasuk Bahagian Promosi Pelancongan (BPP), PBT dan juga pihak Jonker Street dalam penganjuran program untuk menyemarakkan lagi sambutan TMM2024.

Sementara itu, beliau berkata, sempena Gegau Seni Budaya @Melaka yang akan berlangsung pada Sabtu dan Ahad ini, pihaknya menyasarkan kehadiran pengunjung kira-kira 2,000 orang dengan pelbagai aktiviti menarik disediakan antaranya persembahan Kopi-Kopi Dondang Sayang, pertunjukan gasing serta Miss Grand Kebaya Cilik.


DUN Serkam: Tapak sampah DUN Serkam akan pindah ke tempat baharu

SERKAM 7 April- Tapak pembuangan sampah di Kampung Bukit Serkam akan dipindahkan ke tapak cadangan baharu di Jalan Ladang Serkam Lama berhadapan Halal Hub di sini dalam tempoh terdekat.

Katanya, perpindahan tersebut adalah disebabkan terdapat banyak aduan daripada penduduk kampung yang mengadu lokasi pembuangan di Kampung Bukit Serkam itu terlalu padat dan menimbulkan ketidakselesaan kepada penduduk.

“Sekiranya berjaya dilaksanakan lokasi tempat pembuangan sampah baharu ini akan memberi manfaat kepada penduduk sekitar Dewan Undangan Negeri (DUN) Serkam dan pengilang sekitar.

“Antara faktor kenapa kita cari tapak baharu, kerana lokasi pembuangan sampah yang lama di Bukit Serkam adalah diatas tanah persendirian manakala tapak baharu ini merupakan Tanah Rezab Jabatan Kerja Raya (JKR),” katanya kepada Melaka Hari Ini.

Dalam pada itu, Roslan turut berkongsi dia bersama wakil Perbadanan Pengurusan Sisa Pepejal dan Pembersihan Awam (SWCorp) negeri turut meninjau lokasi tapak baharu terbabit hari ini.

Kata Roslan, pihaknya ambil maklum apabila mendapat banyak aduan dari penduduk yang kurang selesa dengan kuantiti sampah yang dibuang dan lagi-lagi tapak pembuangan atas tanah individu.

“Jadi atas rasa tanggungjawab, kita akan menutup tapak pembuangan sampah lama dan buka tapak baharu, hal ini kerana di tapak lama, pihak industri turut membuang sampah di situ menjadikan penduduk tidak selesa kerana padat,” katanya.


Lelaki ditahan polis kerana halang penjawat awam iringi orang kenamaan

KUALA LUMPUR, 10 Mei – Seorang lelaki ditahan kerana disyaki menghalang penjawat awam yang sedang mengiringi orang kenamaan dan memandu secara gopoh di Lebuh Raya Sultan Iskandar menghala ke susur masuk ke Jalan Sultan Abdul Halim, di sini, pada Jumaat lepas.

Beliau berkata susulan itu, polis menahan lelaki berusia 36 tahun itu kerana disyaki terbabit dalam kes tersebut dan direman selama empat hari.

“Individu tersebut akan dituduh di Mahkamah Majistret Kuala Lumpur esok mengikut Seksyen 186 Kanun Keseksaan, kerana menghalang penjawat awam dan Seksyen 279 Kanun Keseksaan kerana memandu atau menunggang dengan gopoh di jalan awam,” katanya dalam kenyataan.

Noor Dellhan berkata pihaknya memberi amaran agar orang ramai tidak terlibat dengan apa-apa kesalahan yang melanggari undang-undang, dan tindakan akan diambil mengikut peruntukan undang-undang yang berkuat kuasa.


KKM mansuh keperluan isi kad pengembara untuk masuk Malaysia

KUALA LUMPUR, 30 Julai – Berkuat kuasa Isnin ini (1 Ogos), semua pengembara yang memasuki Malaysia tidak perlu lagi mengisi dan melengkapkan ciri-ciri Kad Pengembara dalam aplikasi MySejahtera, kata Menteri Kesihatan Khairy Jamaluddin.

Dalam kenyataan hari ini, beliau memaklumkan kelonggaran itu diputuskan berikutan keadaan sistem kesihatan kini berada pada tahap baik dan terkawal serta bertujuan untuk memudahkan prosedur kemasukan pengembara ke negara ini.

Khairy berkata Kementerian Kesihatan (KKM) akan sentiasa mempergiatkan aktiviti pemantauan gejala dalam kalangan pengembara di semua pintu masuk antarabangsa (PMA) Malaysia.

“Semasa ketibaan di PMA, sekiranya pengembara dikesan demam melalui pengimbas suhu ataupun didapati tidak sihat melalui rujukan kendiri oleh pengembara, mereka akan dirujuk untuk pemeriksaan semula oleh pihak kesihatan,” katanya.

Khairy berkata selepas penilaian kesihatan dibuat dan sekiranya disyaki menghidap penyakit berjangkit seperti COVID-19, monkeypox, MERS-CoV atau lain-lain, mereka akan dirujuk ke fasiliti kesihatan berhampiran untuk pemeriksaan dan rawatan lanjut.

Justeru, beliau berkata semua pengembara yang baru tiba dari luar negara hendaklah mengamalkan pemantauan status kesihatan kendiri, mematuhi prosedur operasi standard (SOP) ditetapkan dan dinasihatkan ke fasiliti kesihatan berhampiran untuk pemeriksaan sekiranya didapati tidak sihat. – BERNAMA


PICK: Hampir 23 juta dos vaksin COVID-19 diberikan setakat semalam

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 14,941,585 orang menerima suntikan dos pertama manakala 7,704,996 orang menerima dos kedua.

“Mengikut peratusan, 45.8 peratus daripada populasi negara telah mendapat dos pertama, manakala 23.6 peratus sudah melengkapkan suntikan vaksin COVID-19 mereka,” katanya.

Sementara itu, vaksinasi harian pula mencatatkan sebanyak 494,214 dos diberikan, semalam dengan 230,053 adalah pemberian dos pertama manakala 264,161 lagi adalah dos kedua.


Hidilyn tak lokek kongsi ilmu dengan atlet pelapis Melaka

KESANG 27 Julai – Tidak hanya berlatih di Kampung Kesang Tua, bahkan kehadiran Hidilyn Diaz di bumi bersejarah Melaka turut dianggap satu rahmat buat atlet pelapis angkat berat di negeri ini.

Ia apabila pemenang baharu pingat emas angkat berat wanita di Sukan Olimpik itu turut berkongsi ilmu kepada empat atlet pelapis angkat berat sepanjang 11 bulan berada di Melaka

Keluarga angkatnya Ahmad Janius Abdullah berkata, sepanjang berada di Melaka, Hidilyn turut berlatih bersama atlet berusia lingkungan 12 hingga 15 tahun dan tidak lokek berkongsi ilmu mengenai sukan angkat berat.

“Ilmu yang diterima murid-murid ini sangat berharga kerana dia sebelum ini pemenang pingat perak Olimpik 2016 dan siapa sangka kini namanya terpahat sebagai pemenang pingat emas pula pada temasya Olimpik kali ini.

“Bukan sahaja ilmu bersama juara, tetapi mereka juga dapat menimba ilmu daripada dua jurulatih berpengalaman dari China dan Guam yang bersama Hidilyn dan telah mengajar mereka bermula dari bawah.

“Saya yakin dengan tunjuk ajar yang diberi, kesemua atlet pelapis ini boleh jadi wakil Malaysia di masa akan datang dan seterusnya memenangi pingat buat negara dalam kejohanan akan datang,” katanya kepada Melaka Hari Ini.

Melihat kepada impak positif yang terhasil daripada kejayaan Hidilyn, Ahmad Janius yang juga Naib Presiden Persekutuan Angkat Berat Malaysia (PABM) berharap agar kerajaan mula memandang sukan angkat berat sebagai satu daripada prospek pingat negara pada masa akan datang.

Beliau berkata, bermula dari sekarang kerajaan sudah boleh memberi perhatian kepada pembangunan fasiliti angkat berat yang lebih sempurna agar Malaysia dapat melahirkan juara dunia seterusnya.

“Kita berharap usaha untuk mencungkil bakat ini dapat dimulakan daripada sekarang dengan kewujudan akademi angkat berat dan juga pembangunan akar umbi sukan ini.

“Apa yang penting mentaliti semua pihak di pelbagai peringkat juga perlu diubah untuk melihat sukan ini sebagai sukan yang boleh menghasilkan pingat buat negara.

“Kita berharap dengan usaha yang dilakukan bermula sekarang kita dapat mencungkil bakat bermula di peringkat sekolah rendah supaya mereka dapat pergi jauh dan mungkin memenangi pingat emas Olimpik buat negara,” katanya.